url: =Tedim Pau hong piankhiatna ~ Dr. Dongno :: ZOMI DAILY\nposted on 1 August 2014 at 1:05 am Lomkholna: Article, Dongno, Literature\nI. Pau tuamtuam kigawmna panin pau thak nam khat, taang-pau common dialect in ong piang khia ( evolved ) thei hi. Hih pen haksa mahmah ban ah sauveipi, kum a-tulin akiteen khop, khit ciangin damdamin piang thei bek hi. Piang mengmeng nawn lo hi.\n1. Tedim kisat-maa: (Pre-Tedim)\nHih hun pen, Ciimnuai i teen lai 1569 kiim [ Dr E H East-Burma Manuscript, page 123. (1400 kiim a-ummawh zong om hi )] pan Tedim Masa akisat 1750 kum ( pawl khatte’n, 1600 ) sung teng ahi hi. Ciimnuai ah khang giat akiteen khit ciangin mun tuamtuam ah ki lal khia hi. Tu aa Tedim khua mun pawlteng ah nidang pekin, Thahdote, Vaipheite, Guite, Ganghte, Thawmte, Kawmte, mun tuam ciat ah hun tuamtuam sungin nateeng ngei uh hi. Tual gal om hun lai ahih ciangin, khat leh khat kikihta-in teeng khawm lo uh hi. Khuangzang, Sekzang, Phuaizang leh adang mun tuam-tuam ah na teng uh hi. Tedim kisat maa, Pre-Tedim hunin i pau ki gawm lo hamtang ding hi.\n2. Tumaa Tedim ahk. Tedim-Masa: (Former Tedim)\nHih pen Tedim kisat pan kipan, Mangkang kumpi-in Tedim ahal ciang sung teng ahi hi. ‘Tedim’ ci aa min aphuak Thadote hi dingin tangthu kan pawlkhat-in um uh hi. Bang hanghiam cih leh, ‘Te’ cih pen Vansangdim bual tui-in nitang lengin ‘te’ cihna hi in, ‘dim’ pen Thado pau-in ‘bual tui’ cihna ahih ciangin, Tedim min Thado-te phuah hi dingin um uh hi. Thadote-in zong tuni dong mah, “Tedim, ko khua hi” ci liuliau lai uh hi.\n3. Tu-aa Tedim hun: (Today-Tedim)\n1910 pan tuni dong : A nihveina nuamtak i teen khopna: Gam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim ong la (KBC), aa, ong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi.\nTu laitak aa i Tedim khuapi (Today Tedim) ah, 1910 kiim aa kipanin Zomite tawmtawmin kiteeng kik panpan hi. Tua Zo mite, Losau minam-kee, Pu Neng Thawng, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin (tawmvei khit ciangin, ciah kik ) te Tedim ah nateeng masa uh hi.\nPu Neng Thawng Gawngmual khua pan hi aa, Lamzang-Losau pau (Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang-Losau pau ahi, Kamhau pau tawh Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau, ong piang lo ding hi.\nTedim ah i teen khopna panin pau tuamtuam kigawmin Tedim pau ong piang khia tawm hi lo hi. ‘Tedim’ kici kammal a om maa, Ciimnuai hun lai pekin ‘Lamzang / Losau mite pau’ ahi hi. 1910 kumin Tedim gam sung aa pau nam sawm a kiciamtehna sung ah ‘ Losau pau’ om hi. Tua Losau pau Zolai akibawl 1913 kum ciangin, ‘Kamhau pau’ ci-in min kilpia hi.1948 kum nunglam ciangin hun ong kikheelin, damdamin ‘ Tedim pau’ ci-in kikhel leuleu hi. Mailam ah hih i ‘Tedim pau’ pen ‘ Zopau ‘ icih hun zong ong tung lei ding hi ci-in ka um hi. Dr James Suan Za Dong MB,BS., D.O. Sydney, Australia\nPrevious: Thuthak Tomkimcing 30 July 2014\nMalaysia Prime Minister thakdingin Dr. Mahathir kiciamna neitading


timestamp: atn

url: =Kawlgam Mobile Phone pan Wikipedia amawkna in ki entheiding\nWikimedia Foundation te'n leitung mizawng gamte adingin Project hoihmahmah khat nei uh a, tuapen "Wikipedia Zero" kici hi. Hih "Wikipedia Zero" mintawh asepkhiat uhpen mizawnggam te panin Mobile Phone tawh WikipediaWebsite aki et ciangin sum beithuah sakloding cih ahihi. Wikipedia pen leitungah aki limet penpen Website khat hi a, pilna namcinbu khatzong ahihi. Mizawng gamte panin pilna sintheih nading deihsakna tawh gamzawng te ah "Wikipedia Zero" Project apankhia uh ahihi. Mobile Data Usage pen mizawng gamte adingin tamman mahmah veve a, ahi zongin "Wikipedia Zero" Project in sum neihlohhang pilna sintheihding deihsakna taktawh apatkhiat uh ahihi.\nKawlgam zong mizawng gamkhat in hongki ciamteh ahih mahbang in hih "Wikipedia Zero" pen 2014 kumciangin ki zangthei tading cihi. Norway gampan Telecommunications Company khat ahi Telenor Group te leh Wikipedia Foundation te ki pawlkhawm in Kawlgam sungah Wikipedia Website ettheih nading in Free Mobile Data Usage vaihawmding ci uhhi.\nTelenor Group pen leitungah Mobile Telecommunications Company minthang mahmah khat hi a, a Headquarter pen Bærum, Fornebu ah om hi. Norway gamsungbek thamlo Scandinavia, Eastern Europe, Asia gamte ahzong Telecommunications lamtawh kisai Operations tampi neikawikawi uhhi.\nTelenor Company te'n Kawlgam sungah Telecommunication septheih nadingin tukum June khasung in License ngahkhinta uh a, maikum sungah nasep akipanding uh ahihi.\n"Wikipedia Zero" Project tawh Wikipedia Website ettheih nadingin http://m.wikipedia.org ahih keilehhttp://zero.wikipedia.org cihbang in paikul dinghi. Tualo in http://wikipedia.org ci'n Direct in napai pahleh Mobile Data Usage azatman hongki laveve dinghi.


url: =ZIUSA Reports on UN Human Rights Council – The 2015 Social Forum :: ZOMI DAILY\nposted on 24 March 2015 at 10:00 am Lomkholna: News, ZIUSA, Zomi\nReports on The 2015 Social Forum of the Human Rights Council\nBy Pu Tong Seal, Representative of Zomi Innkuan USA\nFebruary 18~20, 2015 ni sung teng in, Switzerland gam, Geneva khuapi a om United Nations zumpi ah, Office of High Commissioner for Human Rights innteekna tawh akibawl, “The 2015 Social Forum” ah Zomi min tawh Zomi Innkuan USA kipawlna tang’in akah, Pu Tong Seal in a tuahkhak, a thusin leh a thusunte pulakna (Reports) kician takin hong puak hi. Pu Tong Seal pen Sweden gam a teng hi a, ama anguai ding tunin, amah leh amah lamsaap kisik a, ama tunna ding zinbuuk azongtawm, gam leh minam itna leh ZIUSA Kipawlna deihsakna tawh akipiakhia Zomi Tangmi kician khat ahih ban-ah, LZI Kipawlna ah Vice President khat ahi hi. Pu Tong Seal tung ah nakpi takin ih lungdam a, ama kipiakkhiatnate hangin zahtakna ih pia hi.\nUN Human Rights Council – Social Forum pen kumsim a kibawl hi a, tu kum in “Access to medicines in the context of the right of everyone to the enjoyment of the highest attainable standard of physical and mental health, including best practices in this regard” cih thubulphuh tawh holimna a kibawl ahi hi. Thu thubulphuh pen Pu Tong Seal in akin leh avei mahmah thu khat ahih manin, hih holimna akah dingin Tangmi kician mahmah khat hongsuak hi. Pu Tong Seal in hih holimna ah Zogam sung a cidamna leh zatui zaha lam dinmun tawh kisai leitung buppi thuvaihawmna mun ah pulak thei, thu sung thei ahih manin, nakpi takin lungkim huai hi. Hih holimna ah Zomi Tangmi khat ih puak theihna pen ZIUSA kipawlna in UN ECOSOC khunuai ah Consultative Status a kingah man hi a, Pasian in Zomi-te hong laptohna gahpha khat ahi hi.\nGeneva UN Head Quarters ah ZOMI min tawh a khatveina thukikupna kahna\nPu Tong Seal, Sweden\nZomi te aitaang in UNO Meeting kahthei ka hih man in, ka angtang mahmah hi. A diakdiak in Zomi Innkuan USA kipawlna Makaite tungah lungdam mahmah hi.\nTutung kakhualzina vai nidang tawh a kibang phalo, a ki lamdang ngiat khat kong gen nuam masa hi. Nidang in cileng, ka passport zatlo in ka zin ngei kei hi. Airport ah check-in bawlna ding passport lak kul hamtang den hi. Seat ngahna ding zong passport lak kul hi. Tu tung ahih leh ka handphone sungah kazin ma, a zaani in, check-in kabawlna ding message hongluut ta hi. Ka airline pen SAS Scandinavia Air Service hi. Smart phone sungah symbol\nlim hongluut in kahon phet leh check-in direct a kibawl hipah aa, seat number zong kei thu in ka na teel pah thei hi. Sweden airport ah ka passport lak vet lo in ka lengsuak thei hi. Switzerland katun ciang zong passport lak kul vetlo in ka hotel dong ka paisuak vingveng lai hi. Tua mah nop kasa pen hi. Immigration counter khawng aa, sawt pipi kigual detdat pen cimtak huai mahmah kasa hi.\nNidang in, internet zat theihna khat papeuh pan ka zin sung na ngawn in, code tawh ka motor buuk a lum kapiak nop hunhun in, kapiak theih ziauziau pen, nuam kasa mahmah hi. Tun ahih leh smart phone leh internet tawh khualzin kawm in, vai tampi kivaan thei, na tampi thuah aa a ki semsem thei suak lai hi. Zomi te zong, a hun leh ih omna tawh kizui in khantona tampi ih nei semsem lai ding hi. Oovoo bang tawh computer 12 kikaal conference free in kinei thei in zatnop mahmah lel hi.\nGeneva airport pan in, ka hotel tuna ding dong free ticket khat 80 minutes sung zatding amawkna machine sungpan kathoh khia thei lai hi. Hotel katun ciang in, Geneva khuasung teng ka ut ut in free tak in vaak theihna ding free ticket ka taam sung bup aa ding hong kipia lai hi. Switzerland te sum france pen Euro tawh amanphatna kikim mawk in, pusuak sial in sum kipai mawk leh tampi kibei ding ahi hi. Switzerland france 1 ciang, Swedish sum kronor 10 tawh kikim hi. 200 man khat ilei ciang 2000 kr hi pah lian hi.\n2015 kum 18-20 Feb. kikaal Human Rights tawh kisai in, leitung mimal khempeuh te un, cidamna ding, zatui zaha leh kikep kikhoi na te kicing tak in ngahkim huai hi cih thulu tawh leitung gam tuamtuam te pan, Ulian tampitak te, Mipil (intellectuals) tampitak te, NGO makaai tampitak te thusuna leh kupkhopna te kinei thei hi. Your highness cih mah, your Excellency cih mah Ambasador te, kumpi namte amau title ciat mah tawh kisam ciatciat uh hi. NGO lampan ahizong in director tuamtuam te, cidamna lam tawh na a sem gam tuamtuam pan doctor, director muan huai tampi tak te zong kihel thei uh hi. Leitung gam khempeuh phial pan ki paiciat hi. (Keizong Pu Tong Seal, your Highness, your Excellency hong kici dektak hi lo maw, tawmcik bek in sam ee, hehehe .. ciamuihna hi ei) Kuate pau leh, mi mawkmawk lo te kikhopna, highly intellectual individuals teng kigawm tuahna hi in academic oriented mahmah cih ding hi. Action group kici khangno mahmah hon khat zong kihel thei aa, amau sang naupang vive ahi lai zong om hi.\nUNO zum aa makaai naseem te in kikupna khempeuh documentation bawl kik aa, limitak in keem cing uh hi. Ki puahphat akulna mun, kumpi lam leh private sector gentehna zatui bawl company te, organization te, actors tuamtuam te zia le tong kikhelna omsak ding lam-etna lianpi tawh UNO in a hunhun in FORUM tuamtuam leh palai sepna te a nei zel ahi hi.\nKikupna leh Thusunna\nTua Social forum ah thu tampi a ki pulaak khia te tungtawn in, UNO in ngaihsutna thak tuamtuam hong nei toto theiding leh a kulna munte ah thu tampi tak ki khensat theihding ahih man in, hi khawmpi pen a thupi mahmah khawmpi ahi hi.\nZomi min tawh UNO phualpi GENEVA ah a khatveina khawmpi kahna ahih man bangin, Zogam aa, a kisam zatui zaha te leh kikep kikhoina ih kisap luat mahmah lainate zong, Tonzang, Tedim township sung example in pia aa, tampitak kana pulaak thei hi.\nField Data kaihkhopna tawh kisai hong huh Saymah Cingh Khua Huai (Public Health Nurse Tonzang), Syamah Betty Mang Huai, Dr. Thang Za Lian, Pa Ngo Cin Thawng, Pu Go Sawm Khup, Pu Nung Sian Tuang, Syamah Niang Lam Vung te tungah zong naakpitak in lungdam hi.\nThu leh Late Etkikna\nThu khat pan in, hih Medicine leh Health Care icih te pen, universal human rights sung ah ki hel hi mah ta leh mihau te, politicians te, zatui bawl company lian pipi te un monopolized marketing system tawh control in sumeet bawlna in nei uh hi. Kum sial in Billion Dollar tam pipi ameet ngah uh hi. Gold, silver, diamond, oil industry te sang zatui bawlte meetzaw uh hi kici hi. Zatui bawl company te in sumeet ding bek en uh aa, cina te’n zatui zaha ngah kim thei hen cih lungulhna neilo uh hi.\nResearch bawlna te ah sum tampi bei, zatui bawlkhiatna ah zong tampi bei cih tawh zatuite tampi man sak uh hi. A taktak in cileng, leitung mun tuamtuam te ah university te in Zatui Zaha ading, research tampi a bawl khitsa uh hi, amuh khiat zatui te pharmaceutical industry te kiangah zatui bawl khuan kumpite un pia hi. Zatui bawl company research bawlna ding sum beibeh lo uh ahihman in, hizah ta in ameet laak ding ki awi huai zenzen lo hi, cih ahi hi. Zatui pen mihau te ading bek maw. Mizawng te ading zong hi lo maw cihnop huai na mun tampi hong om hi.\nTua kawmkaal ah zatui zaha tawh kisai kumpi policy, company tuamtuam te ii policy tampi te hangin deihzah in cidamlo mi te kiangah tung ziahziah zolo cih zong om veve hi. Hih haksatna te kantan theihna ding in lobby organization i.e UNO, NGO te in palai hong sepding uh kisam leuleu hi.\nMeet bawl ding bek lungulhna te hang in, mi khempeuh ii zatkim theiding, leizawh theiding zatui ki ngahkim theilo hi.\nMedicines a kizel kim na, a khaktan thei kumpi policy te, company policy te tampi om a tuate mahmah zong in, haksatna tampi piak beh lai hi. USA gam mahmah zong health insurance anei zo lo mi tampi te un, medicines leh health care pen ngah zo tuanlo uh hi. Ei zogam ih haksat mahmah na munte tawh kibang veve phial hi. Zatui zaha a gei mahmah aa om aa, syavuan syamah a gei mahmah aa om napi Health Insurance nei zo lo uh ahihman in a kisap ni in zatui tawh syavuan syamah te un bawl tuanlo ahihman in asih pih tampi om hi. Zogam ah bel khan tawn in syavuan a mu ngeilo, zatui zaha zong a zangh ngeilo, check-up zong a nei ngei lo kitam pha mahmah hi. Ih nat ciangin, isih dong mah a na phawk velval mah in kisi tanghial hi, a na phawklona ding zatui tuamtuam te ki ngah kim zo lo hi.\nKawlgam ah bel kumpi te mahmah in, cidamna ding in, a budget koih uh tawm lua himhim khin, socialist program vive tawh kikalsuan lai ahihman in, zato, syavuan syamah, health center, zatui zaha kicing zo nai vet lo hi. A beisa hunsung in GDP ii 2% bek healthcare ading kizangh aa, Thein Sein kumpi in GDP ii 4.5% zatding pulaak khia hi. Zatui bawl company hon khat kinei saam ahihang in a kisam zah ii 35 percent bek kibawl zo aa, adang te gamdang zatui kizang lai hi. Health insurance kinei lo hi. Mihau teng kibawl zo aa, mizawng te anat ciang sih ding bek ngak. Srilanka gam bang kum 27 sung civil war nei kinken aa infrastructures tampi agam sung kisusia hi mah tase leh Education leh Heath Care pen free in a kumpi in pia khia zo mawk uh hi. Tua zong pen 26% GDP bek azat hipan lai hi. India bang pen, Srilanka sang gamlian zaw, hauzaw tham ahihang Health Care pen free sak zo lo. USA zong tua bangmah hi.\nMuhzia, Sandan leh Deihsakna\nMai lam ah, Zomi nungak tangvalte UNO Head Quarters ahi Geneva khuapi leh, New York khuapite ah ahizong in, internship training kah ding in hong kuan ziahziah thei lai ding uh hi. Tua thamlo in UNO office te ah nasem zong ih om toto theih nang lungulh huai mahmah hi. Gentehna Lawyer sin khat in ama field pen human rights tawh kisai ahih leh UNO ah Human Rights lampang, na zong sem toto thei ding. Secretary ding in laisin khat in zong, UNO zumpi ah mailam hun in internship kah in sem toto thei ding hi. Medical doctor maw, engineer maw eima field ciat tawh kituak in UNDP maw UNICEF maw mun tuamtuam ah sep thei ding mun tampi om ding hi. India te pen amimal zong tam in, koi koi ah kicing zo kawikawi mahmah hi. UNO zumpi ah a na innteek kei khawng na om veve uh hi. Zomi khangno te zong mailam hunsung ah UNO nasem tampi a om theihna ding in tha kong pia nuam hi.\nZogam leh zatui zaha\nKuamah tunzawk meengmeenglo na, ih Zogam khuata te ah zatui zaha a tun ding baih hetlo hi. Mobile clinic tawh gamtuamtuam pan Zomi te un, fund zong tawm in a hun hun in hahkat zel uh hi. Kumsial in zopzawh ding baih tuanlo aa, a semte ading zong baih den lo kha ding hi. Fund zon na mahmah haksa pen leh kilawm hi. Volunteer a kipumpiak ding bel om thei in ka um hi. Tulaitak a Zogam ah a omsa NGO te un kumpi zato bek azuan te zatui zaha leh check-up bawlna te ah huhna pia ci in kigen. A hizong in, tua NGO tuamtuam temah tawh ei Local NGO te mobile clinic aa ding, khuata te ah nasep khop theihna lampi mailam ah om in ka um hi. Tua hi leh fund ding pen tampitak lungkham omlo tuam ding hi. India kumpi in zong zatui zaha tampi a mawkpiak om aa, UNICEF leh a dang tuamtuam te un zong zatui zaha a mawk hawm om hi.\nDVB media te January sung, Tedim ah a pai khit a kipan, na a ki pulaak khiate tung tawn in, Syavuan zong hong kibehlap zaw deuh in, lungdam huai mahmah hi.\nTonzang khua ah, Syavuan 1, Blue Staff 1, sawtpi sung Nurse 12 bek om aa, mimal phazah pen 29816 kim bangin kiciamteh aa, lupna 25 om hi. Syavuan 5 a omna ding mun hi ahizong in Syavuan 1 bek om hi. Tun Nurse 20 bang om ta ci in kiza.\nCikha zato ah lupna 16 om aa, syavuan 2 a om ding pen, khat zong om lo.\nTedim zato pi ah lupna 100 om aa, Syavuan 7 a omna ding mun ah a beisa hun sung, Syavuan 2 bek bek om hi. Tedim ah mimal 89430 bang om in, mimal 10000-15000 omna ah Syavuan khat ta om ding dan ahi hi. Syavuan kicing ki neizo peuhmah nailo aa, Syamah zong khuata te ah a kicing in kinei zo nai peuhmah lo hi. Health Center zong a kisam na mun tam peuhmah lai hi. Mon State ah mimal 100000 om na, Syavuan 6 bek om aa, Chin State ah bel mimal 100000 omna syavuan 60 bang om hi ci in health ministry statistic sungah 2009 kum in ki ciapteh hi. (man nawnlo thei khading hi, syavuan tampitak Zogam ah sem nuam nawnlo ai ciang)\nThuklai zato ah Syavuan a omlo zawh kum 30 val bang phata cin in kigen. Syavuan amu ngeilo khuami tampeuhmah ta. Tu in Syavuan 1 ki koih kikding ci in kiza. Dr. Sandy Luunu Pu Suan Pau monu tung ding hih tuak hi.\nZogam ah Syavuan te bang hang sem nuamlo hiam icih ciang in, khasum tawm lua aa innkuan nuntakna ding baihlo, tate zong sangkahsak na ding baihlo cih hi pi pen hi. Zangam khuapi sung hi leh clinic pan in side income tampi ngah thei lai uh hi. Gamdang te ah Doctor te un 2000 $ bang asaan aa leh ei kawlgam doctor te in, 1000 $ ciang beek sang leh kilawm ding hi ci uh hi. Kawlzang aa syavuan man tung te un Kyats tein 1 khawng ngah aci om hi. Zogam ah kumpi nasemte pen khasum azahnih sangsak uh hi. Gentehna postman te, sang aa pyadaa te un kyats tein 1½ bang sang uh hi. Sangsya service neisa te un kyats tein 2 kiim sang uh hi.\nTonzang huam sungah, naupang te sungpai, luak leh cisa tawh 2014 kum in 22 bang si hi. Khuata ah nu le pa te in, nau ngekte kepzia khoizia ding a kician in theikim lo uh hi. Dehydration hangin a si hi a, cikhum leh cii tawm tawh tuihel in pia leh sihna pan tampi kidal zo tuam ding ahi hi.\nTB natna tam thei pen hi kici hi. Medical trip pai ciang in, Tonzang gam ki nasia pai phadiak hi. Tonzang zatopi ah dentist, ha syavuan omlo a hih man in, Tedim zato ta ki zuan zaw hi. Datmaan na ngawn kizaih nading om lo. Tonzang zato pi ah, cina lupna 25 om. Oxygen a kipan meiset, tutphah, van kisam tampi om.\nTedim zato pi pen, tu laitak hoih mahmah aa, gynecologist numei en syavuan om, bone specialist, guh syavuan, dentist ha syavuan cih bang om dimdem aa, NGO ahi Save the Children te in zatui zaha a bei teng sik ahiman in, kumpi zato pen, bel acih mah in kibel ciat hi. Kumpi zato bek ah a lumte NGO te in huh hi. Tua man in, kumpi zato mah kidel ciat hi. Zato lup maaksak ni sum kila lo hi. Nidang in cileng zato ngamdaai mahmah aa, tu in a hih leh hong gamlum kik hi. Zatui zaha zong a khong in a piak om aa, check-up zong amawkna in ki etsak hi.\nBudget: UNO in zong, a budget pen hawmthawh mahmah aa a mau deihzah le lungulh zah in sum le paai tawh semkhia zo kisa lo uh hi.\nPalai sep: UNO in a thu le la tawh na tampi bel sem uh hi. A tamzaw pen negotiation cihdan palai sepna hizaw aa, USA gamdan in aanaa tawh vataih giap cih te om khol lo zaw hi. Civil war om nate ah palai bek sem thei aa, khatzawsang vakaap theilo hi. Thu dang khat pepeuh ah zong palai sep pen, amau nasep pi hi zaw hi. Leitung kumpite hoihlo na, company te hoih lo na, politics lam lem asak lo na munte ah nasetak genpihding pen a mau mawhpuak hi, ahizong in aanaa tawh sem theilo hi. A khauh pen leh UNO pan huhna tuamtuam te ahizong in, ngamdang tuamtuam pan huhna te ahizong in khaktan sak phot ding cih ahi hi.\nVoice kinei: UNO ah luut theihna khuan ineih ciang in, voice a kinei suak in, tua pen adiakdiak ei Zomi te aading in, a khuanazii hoih mahmah khat hi gige hi. Thu phamawh khat pepeuh a omciang in, ei muhdan leh deihdan zong nasetak in ki pulaak thei pah hi.\nGeneva UNO zumpi mai ah, Chair tutphah golpi khat ki koih aa, meter tampi saang ding hi, a khe khat kitan vetse hi. A deihna bulpi pen, gam khat peuh zawng khaal leh agam veng te’n zong a haksatna thuak pih veve hi cih thu ahi hi. Khee 4 tawh a kip tutphah pen khe 3 bek tawh kip nawnlo hi. Leitung gam tuamtuam te zong amau bek dingtang thei tuanlo uh hi, gam khempeuh interdependent hi gai hi cih lakna a hi hi.\nA simbeh nuamte\n1. Breakout Discussion Groups Read here\n2. Presentation Titles Abstracts Read here\nPrevious: Tal-kolh Khempeuh Mipil Hilo, Mipil Khempeuh Atal kolh Lo\nNext: Nute i pahtawi hi ~ Rev. Zam Khat Kham


url: =Malaysia ah Zomi Nam Ni siim phei – 4 ~ Hau Za Cin :: ZOMI DAILY\nMalaysia ah Zomi Nam Ni siim phei – 4 ~ Hau Za Cin\nposted on 1 March 2015 at 3:12 am Lomkholna: Article, Hauzacin, Zomi Nam Ni\nZomi Nam Ni zingsang ka din khiat ma un Zogam pan Zomi Youth Association (ZYA) makaite kiangah thu hong tunga, “Tuni zingsang ciangin Zogam ah ZYA khua 51 ah kiphutta hi,” cih thu ahi hi. Zogam khua 51 ah ZYA omta cih theih khit cianga Zomi Nam Ni zang dinga kuan khiat pen thangah dan nuam mahmah hi. Zomite tuanna dinga Japan mipilte in khuak sa lianga a bawl uh mawtaw vot hiuhiau sungah tu kawmin a limlang pan ka khuadak kiaukiau uh a, lampam a pak hoih nono pak te lak ah Vaupak zong ka mu hi. Zomi Nam Ni zatna ding innpi luttoh nadingah nahtang kung phung khat po khawm liliai a, a gei ah nisuh kung sangpi a teh palh ziziai in na ding hi; Zomi te lungtuak taka omkhawm hong phawksak in, kim leh pam tawh kikhawl diamdiam a kalsuan, tengkhawm i hihna hong telsak hi.\nZogam pan hong zin ZYA makai Sia Kham Do Dal in Zogam ah ZYA te nasepna te hong pulak a, mipi in dai dide in kingai hi. Amah Sia Daltawng pen Nahnuai Tuiphum Sia sem ahih hangin Zogam leh Zomi adingin nakpi takin nasem in ma a pang khat hi a, tuni ciangciangah sisan thawl 12 hawmta hi. Amah bangin Sia Kam Suan Mung @emung, ZYA, Gen Secy in zong sisan thawl 12 hawm khinta hi. Sisan thawl 8, thawl 10 cih bang a hawm khin makai honpi khat omta hi, ci uh hi. Hih bang nasep hoih a semte pahtawi huai a, panpih huai bek hilo in gengen tak ahi hi. Nang leh kei in i sep theihloh nasep manpha tampi sem a, ahi zongin khatveivei a nitha uh pen “simmawh bawl” ahi hi, ci hi. Ka khasiat hong suak vat mawk hi.\nZYA te pen cimawh dongtuakte a hu, zato ah si kisamte si a hawm, oxygen kisamte pia in, lampi ah a pukte a phong ahi uh hi. Samaria mihoihpa nasep bangin minphat deihna hang hilo in itna hang tawh a sep uh tha leh ngal piak khiatna bek hilo in, amau nuntakna tui ahi a sisan mahmah uh nangawn sukkhia a pia, a semte ahi uh hi. Tua ahih manin zahtak huai a, etteh huai in, Zomi bup in mapan khop theih dan ding ngaihsutpih huai hi.\nKei ka khankhiatna India gam Mizogam ah YMA in tua bang mah in dongtuakte huh, cimawh genthei panpih ding neilote panpih in, Christian nuntak dan kilawm a nuntakna etteh in kalsuan uh a, a gambup khantohna bek hilo in a minam kilaptohna bulpi khat hong suak hi. Pankhawm hatna hi ciin pangkhawm uh a, kuamah in a neu pen zong simmawh theilo dingin kihuh ngeingai uh hi. Zomi leh Zogam in tua ding a neita i hi a, ZYA te nasepna tua ahih manin AMEN ka pia a, ka thukimpih a, zong thapiak huai kasa a, ka hih theihzah in ka hihpih hi. Zomi leh Zogam hong paal leh a gah khum ne ding nang leh kei i hi hi.\nInn lam Zogam lam ah ZYA in a sep mah bangin Malaysia ah zong Zomi Association of Malaysia te in dongtuak, cimawh, panpih ngaite panpih in Christian ngeina kilawm tak i nuntakpih te mah masuan in kilawm tak in sem den uh hi. Tukum pai 2014 sung bang luangpham 47 nei uh a, a vekpi in tu ciangciang ah luangpham 149 khin uh hi. Hizah a Zomi te haksatna ah a van, a huai Zomi makaite zahtakna ka pia a, a sem a gimte a gimna thaman uh a zah tampi in thupha namkim tawh tung Pasian in hong piaksakta hen ciin ka deihsakna leh zahtakna ka pulak hi.\nZogam bek hilo, mi gam mi lei ah i om ciangin i mi i sa Zomi mah tawh kipawl in, i mi i sa mah tawh kalsuan khawm ding hi hang. I nopni i dahni ding kitheikhollo a, i tuahphat i tuahsiat ni ding kitheikhollo hi. Tua ahih manin i tun nini, i suah ni ni in Zomi kipawlna ah min khumsak in, lut in sem in, mapang ding hi hang. Leitungah midang kisam keng a ci thei kuamah omlo a, kuamah khatbek in a nungta theilo hi hang. Suangthu bangin a ki-um liliai a a zawngkhawm, a kipawlkhawm, a do khawm ding hi hanga, nopna ah kinoppih in dahna ah a kidahpih dingte hi hang. Tua hileh i Zogam leh i Zomi nam hong pallun semsem ding hi. I omomna ah Zomi khangnote in minam leh gam adingin nasep nei ihih manin hangtak, hattak in pilna siamna sitlo in Topa muangin nasem in mainawt ding hi hang.\n“Lum baih si teh” ciin Zomi lasiam Muanpi hong awt ziahziah ciangin mi khempeuh lohung bangin ki-zawng ziazua a, tha kingah in nuam kisa mahmah hi. Lasiam Muanpi pen numei aw leh pasal aw a ut bangbang in la a sa thei khat ahi hi. “Kong lasak ding pen lasiam Cingpi tawh ka sak khop zel uh hi in, tuni amah hong kihel theilo ahih manin ken numei aw zong hong sa suak pah lel ning…” ciin a nih a koppah lian ahi hi. Tua ahih manin hih banga talent hoih nei pen tuni in DJ Khuppi leh amah Muanpi ahi uh hi.\n“Laigelh dingte in zong a kammal ding uh zongzong ta ding cileng maw” ciin ka nung pan hong huausim khiankhian Steven Vocal Band ah lasa Zomi lasiam Sia Suanpu in zong a lasak ding a music khumsa a keng mangngilh pen khuisa liangin a zonzon pen hong tungta a, a sawtlo in amah zong kisam pah lian hi. “Zogam Huihkhi” cih la ama sak hiathiat khit ciangin mipi lungdam khutbeng ziahziah in Zomi lasiam Suanpu kipahtawi hi.\nZOMI CUP 2015\nTukum zong a beisa kumte bangin Zomi Cup pen a thupi mahmah in kibawl a, khua tuamtuam pan team 32 lian kidem in muhnop thei mahmah hi. Hih bawhlung suih siam kidemna ah a liam, a bai cih bang om hetlo in a siam vive kidem ziahziah uh a, zong gimlua lo, nasep nusia leh khawlsan liangin kidem kullo in vai khempeuh kizo thei a, nakpi takin lungdam huai hi. Vai khempeuh hong gualzawhpih Pasian tungah lungdam hang ciin tukpeng makai Sia Mangpu in gen hi.\nZomi Cup 2015 ah a kihel Zomi Innkuan Singapore te zong pahtawina hong kipia ahih manin lungdamtakin khangno makai Sm Muangnu in hong saan sak hi. Singapore Zomi leh Malaysia Zomi Feb 1, 2015 ni a tukpeng sui a kidelh taktak uh pen lawital khahsuah mahmah bangun tai hat thei mahmah uh hi (a video ah na en mai un)… Nuam panpan ei guai… (zop lai ding) Hau Za Cin\nPrevious: Rev. Gin Sian Thang (kum 62) in Insein Zatopi pan vangam hong zuatsanta\nNext: Tuisung ganhing lamdang Kraken ~ Pau Tun Thang\nCihtakna & Tel Aviv: Silicon kuamthak khat piang ~ Pu Pau Za Mung\nMalaysia Refugee lakah IS migilo te akihelding patau ahih manin, kumpi te’n Database ngen


url: =Vondeih Kep Ding – 141 (Dimno’ Pa) :: ZOMI DAILY\nVondeih Kep Ding – 141 (Dimno’ Pa)\nposted on 7 April 2018 at 8:32 am Lomkholna: Article, Paukhankap\nDear Tawngno, January kha in World Bank te lai suaksak khat ah kum sim in mihing 1.25 million bang lampi ah accident na hangin si a, 20-50 million bang nasiatak in liam uh hi, ci hi. A tamzaw mun pen Low-income leh Middle-income countries te hi, ci uh hi. Leitung tawh genteh sese ta kei leng zong i khua sung bekbek ah kha khat sungin motorcycle accidents bangzah om cih na theih hi.\nIh Smart Phone te a kisiat khak ding dalna in a tuamna hoih lei in tuam tangtang sam hive hang. Tuate sangin i nuntakna manpha zaw sam ding hiven, pilvang huai sa ing.\nZogam ading, leh Zomi adingin la tawh kisai ah i mi masa ahi, T.S. Khai late khat ah, ‘Mikim in paubaanna khat ciat nei, muan pen zong upmawh loh piang kha theih,’ cih khat ka neulai un ki sasa hi. Paubaanna nei lo ki-om lo takpi in, mikim in paubaanna khat ciat kinei kimtek hi. Tua bek hi lo-in kivakna, thahat deuh zawkna zong khat ciat kinei kim tek lai hi.\nNidang lai in, Sakol khat leh Bawng khat lawmta in om hi. Nikhat a om hithiat laitak uh upmawh lohpi-in singbaak khat a kilak vuah hong kia vat hi. Amau zong lau in thakhat in hong tai uh hi.\nTawlkhat khit ciangin Sakol in a lawm kiang ah, “Tai zong hat kei na lawmlawm si cia. Upmawh lohpi na tungah hong kia hi leh bang cih mawk ding,” ci-in nuihsa kawm in hong paupih hi.\n“Zawl aw, kei pen nang zah in tai hat kei mah ing. Tua pen ka thanemna zong himai thei in teh. Ahi zongin vangik lompi puakawm in khual gamlapi paizo hi ing.”\n“Nang tai na hat hangin vangik lompi pua kawmin khual gamlapi pai ding hile cin na tai hatna pen kimanna hong nei khol lo thei ding hi,” ci-in Bawng in hong dawng kik hi.\nHi takpi mah hi. A tamzawte in ei thahatna pen ciimtuai in zangin midangte tehden tawntung hi hang. Mikim in paubaanna nei kim i hih manin mi thu i gen ding sim in ei zong a cingtak taktak mah ihi hiam cih kingaihsun masa leng ut ing.\nKhanglai ding khangno khat cidamna dingin nikhat in nai 7-9 hrs sung ihmut ding kisam ci ahih manin vai phamawh dang tuamtuam aom kei leh cih lo buangin ihmu tanvei ding kipelh sak kei in. Cidamna in nopsakna leh hauhna lian penpente lak ah khat mah in ngaihsun ing.\nPrevious: Tedim – Rih – Khuadar: Lampi athak India kumpi’n ziik ding\nNext: ZAM Thupuak :: 08 Apr 18 (HEI pan sapna)\nUSA, Washington State sungah thaukikapna piang, mi 3 si, adang 2 liam ~ ZD\nNasep nadingin Company ahoihpen kiteelna ah Google in akhatna ngah ~ ZD\nZomi Nam Ni festivity begins early


url: =Zongeina te kal khat sung sinna Sum sazin bawlna leh thu kikupna – Zomi Innkuan Germany e.V\nZongeina te kal khat sung sinna Sum sazin bawlna leh thu kikupna\nThis entry was posted in ZIG-News on August 23, 2009 by admin (updated on December 29, 2010 )\nAni – 16.08.2009 Sunday\nAmun- Pa Thang te Inn\n1. Sum sazin bawl na\nAmahsa in Zongeina te sin sak hun sung Sum bei teng Sazin bawlna ki nei-in abei teng gawm 997,79€ bei hi. Hih Sum bei lakah Kalkhatsung Zing le Nitak ann nek na, Paisuk paitoh na (Fahrkarte) man, Sangman pawi (Abschluss Party) bawlsak na, Innsap leh Hall sap cih bang teng aki gawm ahihi. Hih laisin nang tawh kisai maingap zawdeuh te kiang huhna zong ki dongin 245€ ki ngah sak thei hi. Sumbei teng leh huhna hong pia teng akician in Khuado ciang hong ki hawm kik ding hi. Kumpi te tungah zong Kum khatsung Project ( Zongeina sin nang le Khuado pawi ) dingin huhna ki ngen a, 1000€ ngah ding ci’n hong kamciam uh hi. Tua ahih man-in Zongeina sinna tawh kisai ZIG in 752€ aki zang suak hi.\n2. Zomi Namcinbu (Zomi Encyclopedia) tawh kisai ki kupna\nZomi Namcinbu akici Zomi te thu le la teng ki at na pen ki bawlsawm ahih man-in, tua tawh kisai ei ZIG te tungah huhna hong ngen uh hi. Tua Laibu bawl zawh nang in ZIG min tawh NGO ki pawlna khat peuh kiangah huhna ngetsak na tawh pan lak ding ki thu kim tek hi. Hih thu tawh kisai Khuado pawi ciang akician in ki kupna om kik ding hi. Laibu bawl Comittee te leh ZIG tawh ki zom ding leh NGO tawh aki zom dingin ih thudotpi lakpan Pa Kipp aki ap hi phawt hi. Pa Kip in Pa Mung leh Pa Cin Khan Thang te kiang ah na gen sawn lai ding a athu cing pen Khuado pawi teh ZIG-EC tung ah thupuakna (report) khat hong neih ding hi.\n3. Zomi Youth Association (ZYA) te Vai ki kupna\nZogam ah ih theihsa tek ahi ZYAte pen aki mu thei leh Nuntakna ahon khia nasepna ahih man-in huhzawh zahin huh ding ki kupna om a, bangci bangin huh zo leng hoih ding hiam, cih tawh ki sai ki kupna zong ki neih beh lai hi. Hih tawh kisai Pa Kipp in thusun na khat hong nei a, ZIG min tawh Germany a om Redcross te kiang damdam in phu thei leng cih khat hong gen khia ahih man-in hoih kisa tek hi. Tua hih man-in Redcross te tawh aki ho ding in ZIG min tawh Pa Kipp mah aki ap suak hi. Hih thu toh kisai Red Cross te toh a kiho theih khit teh ZIG tung ah Pa Kipp in thu hong puak ding hi.\nHih thu ki kupna nitak 18:30 in nuam tak in ki zo hi.\nMeeting Kah teng;\n1.Pa Kipp Kho Lian ( Phone tawh)\n2. Pa Thang\n3. Nu San\n4. Nu Lun\n5. U Kha Sing\n6. Anthony Lian\nMeeting sungah Inntek ten dawn theih atuamtuam hong lui ahih man-in Lungdam kiciam tek hi.\n← Zomi Innkuan Germany Kum khat sung sep / bawl khiat na teng phulaakna\nZongeina te Sin na ki nei hi →


url: =Makai Hoih | Tongsan\nMaikai cih pen nungzui aneite ahi hi. Nungzui nei lopi’n “kei makai hi’ng” a cih leh a mah kia lamsiau hi lel hi. Makai i cih pen mipite’ lungsim a huaizo mi a hihi. Koi mun koi mun ah mi’ lung sim a huaizo mi makai a om ciangin kithutuahna le khantohna om hi. Gam khat, minam khat,pawlpi khat khantohna dingin makai tungah kinga penpen hi. Makai hoih a nei gam, minam, khua le tui, kipawlnate le biakna pawlpi pen khangto hamtang hi. Tua mah bangin makai hoih a neilote kiamsuk lam manawh pah hi. Gtn: Singapore gam bang khua khat, tuikulhno khat hi lel hi. A gam sungah bang mah pianglo hi. Mehteh mehgah a kipan buhtang khat zong a pianlohna gam ahi hi. Ganno khawi theih nading mun zong omlo a, nahtang kung khat zong omlo hi. Dawn ding le kisil nading tuisik nangawn Malaysia panin tui pipe tawh la-in a lei uh hilai hi.\nYangon taihkhante ah innkuan khatin tui puaktohna dingin tuiset khatta thuah kul a, S’pore gam a taihkhante ah tuiset thuah kulse loin tuimuk hong peuh le’ng tui siangtho deih zahzah kingah lai hi. Tui pailoh hun cih bang omlo bek tham loin, i zat zahzah tuiman kipia hilel hi. A tunga i gen mah bangin nahtang kung khat zong kisuanlo napi’n nahtang a limcipente nezo uh a, butang tang khat zong pianglo hi napi’n buh limpente ne zo uh hi. Lenggui kung khat zong ciinglo napi’n lenggal limci pente ne zihziah lai uh hi. Tua mah bang in lengmaw, apple cihte zong a limci pente mah tua gamah kipuakin lei-in ne zo uh hi. Bangmah pianlohna gam hi napin S’pore gammi taktakten nisa khasa thuakin nasep ham semlo uh a, amau sep noploh teng sem dingin sum thalawh nuamin gamdangmi tampi pai-in a na uh va sepsak uh hi. A gammite in a sepna a thaman uh kham mahmah uh hi.\nLeitungah a kidawk zolo ding, bangmah pian lohna tuikulhno khat bek hi na pi’n tu’n leitungah gam haupen khatin kiciamteh a, leitung mun tuamtuam panin mi tampi tak a va hawh nopna, nasep nopna gamhau khat le gamnuam khat suak hi. A vanleng tualpi bang uh leitung ah vanglengtual hoih khatin kiciamteh a, S’pore vanleng bang leitung a vanlengte lakah a hoih penin kiciamteh hi. Leitungbup ah a khua siangtho penin kiciamteh hi. Bangmah pian lohna tuikulhno khat ahi S’pore, bang hangin hih zahtak in khang to hiam cih leh makai hoih a neih man uh ahihi. Tua a hih ciangin gam khat, khua khat, minam khat,pawlpi khat khantoh nading pen makaite tungah kinga vilvel hi. Lai Siangtho sung i et ciangin Israelte zong Pasian a zahtak makai hoih a neih uh ciangin a gambup le a minambup khangto uh a, makai hoih lo, Pasian a zaktak lo makai a neih uh ciangin a gambup, a minam buppi in kiamsuk lam manawh bek tham loin, a galte un sila in kum tampi man uh hi.\nTua ahih manin Zomite in makai hoih i nei theihna dingin thungen ding hi hang. Makai hoih khat i neih khakna pen a manphatzia kisehthei lo hi. LST Samuel masa sung i et ciangin Israel mite in Pasian’ aw a zakloh uh hong sawt ta a, Pasian lamlahna ngah loin khuamial tawh a kibat laitakin Hannah thungetna Pasian in dawng hi. Pasian a zahtak, Pasian lamlahna a ngah makai hoih Samuel a ngah uh ciangin a gambup, a minambup kilamdang pah hi. Zomite in Pasian’ letsong lianpen ahi Pasian a zahtak Makai hoih nei leng i khua, i pawlpi le i minam sungah khantohna lianpi hong om ding hi.\nPasian hong hehpihna tawh Full Gospel Assembly pawlpi pen Kawlgam a khangto pen, khamangthang tam a manpen, sangmang nasepna a nak seppen, local pawlpi khat adingin hunbit Pasian’ nasem a tampen, sumpi zong tam a ngahpen le a piakhia pen pawlpi khatin a kiciamteh ahi hi. Hi bang ka gen ciangin kisialhna le kiphatsakna tawh ka gen hi peuhmah loin kiniamkhatna lianpi tawh minthanna khempeuh Topa tungah pia kawmsa’n a gen ka hi hi. Tua bang khantohna tuamtuam hong pian theih nadingin a makai ahi kei pen cihlohna le thanemna tampi kawmkalah Pasian hong teel, Pasian hong sap ahih lam ka kitel sinsen hi. I munmun, i gamgam, i pawlpi tekah Pasian teel, Pasian sapna a ngah makai i neih ding kisampen ka sa hi. Ka makaihzia ding, ka hihzia ding Topa Kha Siangtho in hong hilh hi. A mal simin kong gen ding haksa hi.\nTua ahih manin makaiten Topa lamlahna tawh makaih ding thupi hi. Nisim in i zia i tong ding hong hilh thei Khasiangtho ahi hi. Nipi sim ka hunzat ding, ka thugen ding Pasian’ tuute Kha ankuang lui ding hong hilh, hong pia Kha Siangtho Pasian ahi hi. Biakinn ah hong kikhawmte, haksakna, buaina le lungkhamna tuamtuam tawh hong kikhop hangin ka sung pan hong luangkhia Kha siangtho nuntakna guntui hangin Pasian’ tate, Pasian’ mite lungdamsa, vanzangsa, Pasian lawnna le hopihna ngahsa’n ciah kik tawntung uh hi. Makai ahi kei tungah Pawlpi mite tung bangci lungsim pua ding cih zong Pasian in hong hilh hi. Ka Pasian’ naseppih Siate tawh ahi zongin, ka kizopzia ding ka hopihzia ding, a maute ka makaihzia ding Topa’n hong hilh den hi. Mite tungah itna ka neih theih nading ahi zongin, kiniamkhiatna le nunnemna tawh ka kizop theih nading ahi zongin Topa’n hong hilh hi. A kulna munah pilna le hangsanna, kalsuan ngamnate hong pia hi.\nTua ahih manin, ka pawlpi sung uh pen tu-in kum 23 bang pha ta a, pawlpi sung ah ki-itna kilemna kithutuahna le khat le khat nop kisakna, nosuahnate om tawntung hi. Ka pawpi sung uh ah khangno lam hi ta le, nupi lam hi taleh, naupang sunday school lam hi taleh, Mission nasepna lamah hi taleh, amau mun tekah lawi in nuamsa thei mahmah uh a, khantohna kinei ciat hi. Ken zong amau mun ciatah muanna tawh suahtakna kipia a, tha ka piak sim loh ka va ukuk se kei hi. A khantohnate uh ka muh ciangin ka lungdam mahmah a, ka lungdamna ka kilangsak hi. Kei lam pan ka sep theih tua ciang bek hi a, ahih hangin mite amau munmun ah suakta kisa-in lungdam thei mahmah uh hi. Pasian a muang le a zantak Pasian’ tate ihih mah bangin i gam i minambup le i pawlpi tek a khantoh nadingin thungetna mah thupipen ka sa hi. Thengen le’ng Pasian tawh i kinai a, Pasian kiang panin lungsim siangtho, ngaihsutna navak, pilna le ciimna kingah hi. Tua in i makaihna hong matutpih ding thalianpen ahi hi.\nThu i nget ciangin Pasian in sathau hong nilh a, tua ciangin i makaihna huang sunga om mite tungah zong ei zon ei hanciam tawm le ei kineihtawm hi loin thuneih zawhna i ngah hi. Mite in i thu hong mangin lungsim peulen cih bang omse nawn lo hi. Tua ahih manin makai cih pen Topa piak loh peuhmahin kingah zo lo ding hi. Topa’n hong piak leh vanzang tak tawldam tak le maitai takin i makaih zo ding a, tua bang mite’ makaihna huang sunga om kha mite zong hampha kisa-in nuamsa mahmah ding uh hi. Lodum le tuiluang sialsial geia kikhah tuuno bang ding uh hi. Pasian’ sathau nilhna a ngah lo makai ahih leh a makaihna sunga om kha mite hingim mahmah ding uh a, mite kiphel loin kihen tektek ding uh hi. Pasian sathau nilh makaipa ahih leh mite kihen loin kiphel ding a, suaktain nuamsa mahmah ding uh hi. Pasian’ sathau nilhna a ngah lo khat in hun hong zat ciangin mipite thungaiten vangiksa-in ciahding uh a, Pasian sathau nilhpa in thu a gen ciangin mite in nuntakna, nopna, suahtakna, damna ngah ding uh hi.\nThupi mahmah ka sak khatah Pasian in ei koi munah hong koih a, hong zang nuam hiam cih i theih ding thupipen hi. I vekin Khazih’ pumpi nate vive i hi a, pumpi nate in amau om nading mun ciatah omin, a pan nading mun tek panin ma hong pan uh ciangin pumpi cidamin nuamsa ahih mah bangin, khazih’ pumpi sungah a om eite’n zong i pan nading mun tek thei-in i pan khak leh a cidam a nuamsa i hi ding hi. I pan nading lopi ah kilam-en khialin i pan khak leh i gim mahmah ding a, i lawhcing kei lai ding hi. Tua ahih manin la makai dingten la makaih ta hen, hunzang dingten hunzang ta hen. Hunzang lo dingpi khat hunzat nading munah ding kei ta hen. Pastor sem ding ten sem ta henla, Pastor sem lo dingten sem kei ta hen. A uk dingte’n uk henla, a makai dingte’n makaih nasem ta hen. I seploh nading munpi ah a pang kha lo dingin Topa’n thupha hong pia ta hen.I gam le i minam bupin Topa lamlahna (Pau.29:18) ngahin, i panna ding tek pan ma pangin i gam, i minambup laamto in i Pasian’ kumpi gam a tangzai sak Zomite i hihna dingin i biak Pasian in thupha hong pia kim ciat ta hen.\nSource: Full Gospel Assembly\nVia: Dr. Dam Suan Mung


url: =Tulaai Leitung Thuthang Tuamtuam Updates February 15, 2016 :: ZOMI DAILY\nposted on 16 February 2016 at 10:00 am UTC+9:30 Lomkholna: Khawmpau, Myanmar, News, World\n· Syria gam khunglam Idlib province sung Maaret al-Numan khua sung a om MSF gamgi neilo Siavuan kipawlna te zato khat leh Saang Inn khat Syria galkaap ten February 15,2016 ni in Betung limkhiat lua uh ahihman in numei naupang akihel misi 50 kiimpha hi ci in UN Secretary Mr Ban Ki Moon in dik asaklohna thu pulaak khia hi. VOA\n· ASEANkiciIndonesia, Malaysia, Myanmar, Combodia, Philippine, Singapore, Brunei, Thailand, Vietnam, Laos gam 10 pan makaai te leh US President Obama ongtungding Feb 22,2016 niciang USA gam California state Rancho Mirage khua ah ninih sung kimukhawm ding uhhi. Thutuamtuam kikumding uh agenda kaaikhawm in buai mahmah saan uhhi.VOA\n· Somalia gam taw lam a om Shan-da’ar khua kiang ah US gamte neihsa thautang golpi 5 apua Gaal vanleeng ahawl kisamlo te khat February 15,2016 ni in kia a Kaman uh ci in al-shabab migilo pawl in pulaakkhia uha, Feb 15,2016 nimah in hilo hi c kia kil kel kei ci in US Gaalphualpi Pentagon ten thukkikpah uhhi.VOA\n· US thukhen saangpeen mi9 te lakpan khat ahi Antonin Scalia Nung sani ni in asisa in kimu bengbaang mawk ahihman in tu in Sangpeen thukhen te mi 8 bek pha uha, thukhenna khat om in kidin leh mi 4 tuak hiding ahihman in buai mahmah in omlaita uhhi. President Obama in February khabeima teitei in adeih khat amin pulaakkhia ding ci in February 15,2016 ni in genkhia hi, BBC\n· US Air force ten ongtungding khuakhaal ciang in Finland gam ah F-16s Gaalvanleeng namte 6 leh gaalkaap hon maangkhat puakding uha, Gaaldo kisinna nasiatak in Russia gam tawh tai 100 akigamlaatna mun ah bawlziahziahding ci in February 15,2016 ni in taangkokhia uhhi. Russia Prime Minister Dmitry Medvedev inbel Cold War akipan ki ihita ve, kaci mah ve ci phiauphiau ta hi. President Obama in Syria gamsung a kumpi langpang Tapong te Russia in ado nawnloh nading in Russia President Putin tung ah February 15,2016 ni in thuumna nei hi. US leh Nitum na gam teng in Syria Kumpi mudah in Kumpi langpang IS loteng panpih uha, Russia ten Syria kumpi huh in Kumpi langpang kheempeuh IS tawh bangtawh aphial mang uh ahihi. CNN\n· Kawlgam Parliament atung anuai kigawm avekpi un UNDP leh IPU te kipawl in February 15,2016 ni in thusin na Sunday School kahna kipan sak uha, Nipi kaalkhat sung sawtding ci uhhi. Ka upmawh sim ah Hlutdaw thu kikup laaitak ihmu nawnlo ding, thu ngaiding hi isakloh te kiseelding kidongding cih khawng a hitam ci ing.VOA\nPrevious: US gamsung khualzinna pawlkhat – 45\nNext: Dementia (Tek Natna) ~ Hau Za Cin


url: =Nawi agolsaknuam numeino khat buanthuak :: ZOMI DAILY\nNawi agolsaknuam numeino khat buanthuak\nposted on 16 December 2017 at 6:57 pm UTC+9:30 Lomkholna: Malaysia, News, Sawltak, World\nMalaysia gamsung ah nawi agolsaknuam numeino kum 13 aphakhin khat buanthuak, Rape thuak cih Sin Chew Daily pan kiza hi. Tua numeino pen nawi agolsakthei “breast enlargement specialist” akici khatin abuan cimawk hi.\nTua nawigolsakthei Specialist akicipa pen buan athuak numeinu leh alawmte’n abeisakum December kha pekpanin WeChat tungtawn in atheihkhiat ahihi.\nSpecialist akicipa in tua numeino te kiangah anawi uh hoihtak etciantheih nadingin na guaktang un nakizaih un Nude Photo hongkhak un, tua hileh nanawi uh agol takpihiam cih hoihtak in kong Monitor theiding hi ci’n vaikhak hi.\nTua numeino tezong nawigol deihlua mahmah uh hidinghiam, aguaktang Photo te uh khakpah uh hihtuak hi. Tuakhit ciangin Specialist kicipa in nalawmte tawh Penang, Bukit Mertajam aom Shopping Center ah maitang kituah in ihkimuh, ihkikum dinghi ci’n vaikhak hi.\nTua kimuhding alawmte tawh akiciamkhit ciangin Specialist pa’n kum 13 aphakhin numeinu pen alol zawdeuh in hongpai masa in ci’n vaikhak hi.\nTuanu zong alawmte ngaklo, zawnnawnlo in, amahguak nawigolding lawpluahiam, Specialist patawh akimuding in paimasapah daidai hi.\nSpecialist kicipa tawh akimuh ciangin kamit puansia tawh honghensak “Blindfolded” in hongkoih masa ci a, tuakhit ciangin khua kaphawk nawnkei cihi. Ahi zongin khua aphuakkik ciangin Specialist kicipa’n hongbuan ahihlam katheipan hi ci’n buan athuak numeinu in Sin Chew Daily te kiangah genkhia hi. Atunglam golsaklozaw in, anuailam…..\nTuabang thuteng apian ciangin tua numeino in Police Report bawlpah cih kiza hi.\nAdang numeino kum 15 aphakhin khatinzong agenna ah Specialist akicipa pen muanmawhna lungsim kanei a, February kha akipan Phone kakhak nawnkei cihi.\nPhoto akhaknop nawnlo pen Specialist kicipa in atheih ciangin Photo athak nongkhak nawnkeileh nidangin nongkhaksa na guaktang Nude Photo te Social Media ah khahkhia in hong mindaisakding hi’ng ci’n lauthawngsak sawnsawn hi.\nTuabang tengtawh tua numeinu inzong aguaktang Photo tepen Specialist kicipa kiangah khasim in khakngekngek denhi.\nNung Decemter 5 ni in tua Specialist kicipa in apualam ah ihki muding hi, tua hileh napumpi mahmah kong khoihsak nuamhi ci’n numeino kiangah vaikhak cihi.\nMore: South Africa ah numei 3 in pasal khat zawhthawh thutawh buanhuan\nNumeino inzong acihnading theilo, ama pumpi abawlsiatding patau ahih manin, tua Specialist tawh kimuhpihding in pailo a, Police te kiangah December 11 ni in Report bawlkhin cihi. Police te’n tua Specialist kicipa pen azonsan laitak uh cih kiza hi.\nHih bangdan thuthang, numeino te kikhemna pen gamtuamtuam ah omthei kawikawi hi. Hong kigen khempeuh uppahpah lohdingzong thupi khading hi. Sawltak #zomidaily\nPrevious: Malaysia, KLIA sungah Immigration Department ah nasem mi 600 ki hemkhiasak\nNext: Saudi numei te’n mawtaw bekthamlo, Motorcycle zong hawlkhuan ngahta\n80/20 rule or Pareto Principle ~ DK Khup\nTangval Val le Nungak Val ~ Khat Thang\nLondon, Croydon ah meileng kibung, mi 5 awk, 40 liam ~ ZD\nPhilippines President Malaysia hawhding ~ ZD\nRussia in Syria ah dongtuakte huhna dingin vanleng sawl ~ TK Lian


url: =Malaysia ah Bomb sukhamding bangkek in akizempa RM400 ki liausak :: ZOMI DAILY\nposted on 17 November 2017 at 9:04 pm UTC+9:30 Lomkholna: Malaysia, News, Sawltak, World\nHalloween Party ah apaiding in Suicide Bomber puantawh akithawipa kiman a, RM400 ki liausak cih theStar pan kiza hi. Tuapa pen Yemen gampan hi a, Malaysia gamsung ah IT Professional khatin aomkhat ahihi. Bomb sukhamding bangkek khatin Suicide Bomber puansilh in, kithawi gemgammawk ahih manin, mipi lauthawngsak ahih manin, mat athuak ahihi.\nTuapa minpen Amjad Jalal Ahmed Al Dahan kici a, kum 34 aphakhin khat ahihi. Thukhen zumpi ah thukhenmang Magistrate Nurul Huda Zakariya in hihpa pen mipi muhna Public Place ah Suicide Bomber puan asilhna hangin liausum RM400 aliausak ahihi.\nHihpa pen abeisa October 28 ni nitaklam 7:40pm hunpawl in Armanee Terrace Apartment sungah Suicide Bomber puansilhsa in akimu ahihi.\nHihpa adingin Lawyer asepsak khatin amawhna thuumsak in, hih Suicide Bomber puanpen Halloween Party bekah asilh hi, khialmahmah hi ci’n thuumsak hi.\nAhi zongin hih thupiang pen Malaysia gamsung ah mipi in atheih azak leh alunglut khat hi a, mailam ah mipi lauthawng nadingin kuamah agamtatloh nading “Exemplary Sentence” akipia ahihi ci’n Deputy Public Prosecutor Norazalina Razali in genkhia hi.\nHihpa pen abeisa October khasung in Suicide Bomber puantawh Apartment sungah kimu ahih manin, Police Report akibawl hi a, tua tungtawn in akiman ahihi. “Section 506 of the Penal Code for criminal intimidation” thukhun ombang in thu kibawlding cih kiza hi. Ommawh kheltat zong kimet mello hi 🙂 Sawltak #zomidaily\nPrevious: Japan ah meileng khat Second 20 alolzaw in Station pan paikhia ahih manin ki mawhsak\nNext: ZAM Thupuak :: 19 Nov 2017 (MHPSS Meeting kinei)


url: =“Minam leh Ngeina thupi’na” bangci bangin thupi sakin kepsiamding :: ZOMI DAILY\nposted on 16 October 2017 at 4:26 pm UTC+9:30 Lomkholna: Article, Khuado\nOctorber 14, 2017 Zomi Innkuan Oklahom City, Khuado pawi sungin, ka “Minam leh Ngeina thupi’na” bangci bangin thupi sak in kepsiam ding kahi hiam, cih thulu thawh kisai tawm i ki kumnuam hi.\nAhi zongin a masa in, Khuado thu tom kimcing gen masa nuam hang. “Khuado” pen ei Zomi te adingin, ngeina Pawi thupi mahmah khat ahi hi. Khuado pawi ciang in, khua le tuui ki deidan lo, biakna pawlpi ki deidan lo, beh le phung ki deidan lo, veng le pam ki deidan loin, pawi anuam theipen in kibawl hi. K = “Khuado pawi” kumkhen pawi zong na kici hi.\nBang hang in kumkhen pawi kici sese hiam cih pen, kei kan na ciangah, 1972 ma ciangciang pen kumpi te budget year na nei-in, tua budget year pen September hi a, October kha pen Budget Kumthak in ana kinei ahihi. Tua ahih man in hi lai bawl lai tak pen Kumpi te in Budget Year te, ana neih hun hi ding hi ci-in, ka ciamteh hi. Annlak pawi zong kici hi.\nTuni Khuado pawi Octorber 14, 2017 ni-in, Khuado hunsung in hih anuai a teng, athak in hong phawksak hi ci-in ka na kaihkhop ahi hi.\n1. Ngeina pawite thupisakna leh kepsiamna aneite, hong hi sak hi. (Value of the Culture)\n2. Khat leh khat ki-it nate ki lak in, neihsate piakhia in, itna ankuang umkhawm in, hunnuam te ki nei hi. (Love and Care)\n3. Khuado pawi bawlna hang in, kipum khatna hong neisak hi. (Solidarity)\n4. Khuado pawi i bawlna hang in, i Pu i Pa te zahtak na apia bek hilo in, i makaite zong zahtakna apia ihi hi. (Respect)\n“If you truly want to be respected by people you love, you must prove to them that you can survive without them.” (Michael Bassey Johnsan)\n5. Hong nusia khin i Pu i Pa te’, phawkna kinei hi. Daihawh/hanhawh/mualhah na ci te a na ki sem hi. (Memorial)\n6. I thupha san/ngahsa teng, Pasian tung lungdam kohna hun zong ahihi. (Thanksgiving)\n“As we express our gratitude, we must never forget that the highest appreciation is not to utter words, but to live by them. (John F. Kennedy) [Thanksgiving Day Proclamation, 1963]”\n7. Dawi kilo dawi mangpa tawh kisai ahi, Pasian deihlo na khempeuh panin ki siansuahna hun zong ahihi. Kumlui nusia in, kumthak Pasian khasiang tho tawh lungsim thak, thathak tawh dawn theihna ding ki siansuah ni zong ahihi. Meilah det na ci te in ahi le zong khuamial pen khuavak tawh, zawhna lakna khat zong nahi hi. (Purification/Sanctification)\n(c) Kum ki khen a, solkha dang e, zin in vang khuazong hen aw,\n(d) Zin in vangkhua lam zong hen aw, Sian sung tui bang siang hen aw,\nHihteng phawk ding leh, i lungsim tawngah, i kepcing ding lunggulhna kongpula hi.\nKong it U le Nau te aw, ki kup ding a kong tel ““Minam leh Ngeina thupi’na” bangci bangin thupi sak in kepsiam ding ihi hiam, cih thulu tawh kei theihna ciang ki kum nuam hang.\nA masa in, thupha ngah minam i ki cihmah bangin, ei “Zomi” te’n “Zomi” ihihna angtang pihciat ni. “Zomi” ihihna ki phatsak pih ngam in, zumkong mangkong mipi mai ah, pulak sawm ni. Ei “Zomi” te pen minam picing, ngeina, pau kician nei, bektham lo mun le tual anei te ihih manin, Tuni in hihbang Khuado hunnuamte a bawl thei ihi hi.\nMipil misiam te’n, ana genna ah, minam kician khat ihih nang in: Pau (Language), Lai (Literature), Ngeina/Dan (Culture (Custom and Tradition)), Mun le tual (Territory) hih teng pen achi-khan in aom loh pha mawh na ci uh hi.\nLiterature becomes the living memory of a nation. (Aleksandr Solzhenitsyn)\nMinam ki cian, minam picing khat i hih theihna dingin, hih anuai a teng zong aom ding kisam lai hi.\n1. Kuamah khaktanna omlo a, tel theihna, lumsim suakta tak a, nun ta’kna neite hi ding hi. (Freedom)\n2. Thudik thumanna tawh anung tate hi ding hi. (Justice)\n3. A lungdam theite hi ding hi. (Graciouness)\n4. Gamtat ngaihsut siamna, omdan, tatdan hoih neite hi ding hi. (Morality)\n5. Hehpih itna neite hi ding hi. (Merciful)\n6. Thuman thutak gente hi ding hi. (Truthfulness)\n7. Nuntakna thupi sakte hi ding hi. (Value of Life)\n8. Gelsiam ngaihsut siamna neite hi ding hi. (Creativity)\n9. Siamtawp a, a ki piakhia nuamte hi ding hi. (Excellence)\n10. Tavuan laa in, asem taktakte hi ding hi. (Stewardship)\n11. Pasian um leh Pasian muangte hi ding hi. (Trust in God)\nHih a tunga, numbat (1 pan 11) te in, “Zomi” in, minam picing, minam kician ahihna te teltak in hong musak hi. Zomi te sung ah hihteng kicing luamahmah khin ahih man in, “Zomi” pen minam kician ci-in, “Zomi” hing akici khempeuh angtang ki paakin i om omna ah, i nuntak pih ding hi.\nI Pu i Pa te in, ana phutsa, ana patsa ahi, hih “Khuodo pawi” pen ngeina kepcing na leh i suan i khak, khangtam pi dong in, a manthatloh nang zong, ei mimal khat ciat mawh puak ahihi. “Tradition is not the worship of ashes, but the preservation of fire.” (Gustav Mahler)\nI Zo ngeina pen amah leh amah hong omden lo ding a, ei mahmah in, i kepsiam ding hongki sam hi. (Tradition won’t preserve itself.) Hih bang in Ngeina le Dan te’ i kepsiam ciangin, i minam hong picing sak semsem in, hongphung sak semsem leh, mailam thusau tampi te hong musak toto behlai hi. (Tradition keeps us grounded and focused.) “A love for tradition has never weakened a nation, indeed it has strengthened nations in their hour of peril. ” (Winston S. Churchill)\n“Ngeina leh Dan” te’ thupina bang ci bangin kemcing ding ihi hiam cih leh\nI. Ngeina Pawi, tuamtuam te ah ki hel ding (Participating in Tradition)\na) Ngeina/Dan tuamtuam te, i Pu i Pa upna tangthu tuamtuam te kanin, theihsawm ding (Learn about religious traditions)\nb) I Pu i Pa khanga, ki zang kampau ahi Zopau pau ding (Speak our ancestral language)\nc) I ngeina ann te, inn ah huan zelzel ding (vaimim le gatam, etc.,) (Cook family recipes)\nd) I ngeina le dan te, hawmkhia, genkhia, mite theih ding lakkhia ding (zolam te, zam le khuang te, etc.,) (Share our culture’s art and technology.)\ne) Minam dang ki pawlnate, hunnuam zangkhawm zel ding (Spend time with other members of the community.)\nf) Pawi tuamtuamte ah pai-in ki hel ding, ngeina pawi, tua a hilo pawi tuamtuam te zong gelin vaihawm ding (Attend or organize major events.)\nII. Ngeina/dan te tawh ki saite ciamtehna bawl ding (Aw tawh ahi zong, lai tawh ahi zong, video tawh ahi zong) (Recording Our Culture)\n1. Bang danin ciaptehna bawl ding, kician tak in telcian masa ding (Choose a focus)\n2. Bang tawh, ahi kei leh bangci bangin record bawl ding khencianna nei ding (Decide on a medium.)\n3. Ngeina tawh kisai, dotna leh dawnnate nei ding (Conduct interviews.)\n4. Innkuan ciapteh na lim, beh le phung, thu le late zui ding, theihsawm ding (Follow our family tree)\n5. I ciapteh thu le late tawh, ngeina taangthute kem in, aki sam bangin, tangko pulak ngam ding (Use our records to fight for our culture.)\n6. Amun amual, ahun zui-in, ki khelna te sangsiam ding (Accept change ….)\nNgeina le dante taangthu pen kepsiam, kepcing ding pen thupi mahmah hi. Ngeina le dan ih cih pen, ei “Zomi” i hihna lakna ahi hi. Ngeina taangthu kan, ngeina thupi sak khat in, i ngeina khat mu leh, bang minam cih genkul lo in, hi te pen “Zomi” te hi ei, ci-in hong thei pah ding hi.\nEvery good citizen adds to the strength of a nation. (Gordon B. Hinckley)\nZomi tuipi galkai mun tuamtuam a omte’n, i ngeina, i pau te i kepsiam kei leh, khangthak i suan i khakte hun ah, i Pu i Pa te hong na koihsak, ngeina hoih te pen damdamin mangthang kha ding hi.\nTua ahih manin kuamah a’ tawh akibanglo, hih aman pha i “Zo Ngeina” te’ mangthang sak loin, i kepcing ding athak in akua mapeuh tha kipia ciat ni.\nWe have a great nation, let’s trust in it.\nWe have an authentic cultures and tradition,\nlet’s preserve it and let’s take pride.\nBy Gregory Lianpu Ngaihte (Zomi Innkuan Oklahoma City Khuado) October 14, 2017 (Saturday)\nPrevious: Philippines, Marawi ah thautawi migilo te makaipi 2 kithatlum\nNext: USA, California gamsung meikang hangin asi mi 40 phatota\nKi ngaihna pen ki mawlna in zang kei in ~ Cin Ngaih


url: =North Koreate Biakna Juche « Nikonghong\nHome » Biakna » North Koreate Biakna Juche\nNorth Koreate Biakna Juche\nJuche khan suang North Korea khuapi Pyeongyang\nTunung hiat North Koreate lutang, ngam lampuipi Kim Jong Il thi aa, atapa kum 19 khawng pha pheang khat in a zaa lua in ngam lutang suak ci thu a tam zaw in ih he hi. Ngam khat papo ahizong minam khat papo ahizong ih khanto natu in a thupi tam mama om aa, tua thute sungah biakna zong khat a kihel ci in ngaisun ing. Sontena Buddhist ngam vave sungpan Therawada Buddhist ngamte ahi, Japan, South Korea, Taiwan, Singapore ci khawngte ii khantona sia, Maharana Buddhist ngamte ahi Kawl ngam, Thailand, Siri Lanka, Cambodia, Lao ngamte in banghang ban tatak zo ngawl ziam ci thu ngaisut huaai ka sa hi. A bosa kum 100 sungbang Christian upna taw kal a suan Europe, America, Canada, Australia ngamte in khangto mama aa, Muslim ngam atamzaw in banghang in a thin uh ngam valuap aa, khat le khat kithaa tu kisim tu bebek teng taw nitum uh ziam? Upna le biakna in tute theampo control siat liang ngawl ahihang zakhen (parcentage) tam mama sia ih up, ih zui biakna in control vave ci in ka ngaisun hi. Leitung ngam tam mama, a tatuan in Europe le ni tumna sang om ngam tam mama taw a kilem ngawl North Koreate in bang biakna, bang upna nei hi tu ziam?\nPilna neite in biakna ciciang Pathian vateal upna hi tuan ngawl aa, ih ngaisutna a tawtawng sung, a thuk belna munah koi in, thupi ih sakna taw ih kalsuanna sia ih biakna hi ci hi. Lai Thiangtho in, na ngaisutna omna munah na lungtang a om hi ci hi.\nNorth Korea ngam sungah Juche (“Chu-che” ci in kisim) upna le kal suanna taw a kal suan zawk uh sia ngaalpi 2na man zawk 1950 kum pan kipan hi. Juche upna a um mihing 19 million pan 22 million bang om aa, leitungah upna lian bel a 9na hi.\nTaangthu a tom\n1950 kum, North Korea President Kim Il Sung in Russia, China le ngam tatuamte ii a deap tu (influance) a lau man in Juche upna phuaktawm hi. Korea ngam sungah ngam mite in ngam le minam, ngeinate a it natu le, leitung ngam tatuamte in Koreate ii meal le omzia (image) hi bang dan khu hi, kuama taw kibang ngawl khu hi, ci in ciantelna a om natu ngaisutna taw hi upna kal suanna kiphuaktawm ahi hi.\nJuche upna Korea taang mite sungah zung tha in a kip natu kum tam mama hun la aa, tu ni North Korea ngam sungah hi upna taw kal a suan 95% zakhen sang tam zaw aa, upna dangte sia up ku, sep ku khialna nei upna a neite ahi hi.\nNgaalpi 2na man zawk ciang North Korea sungah Russia le Sente nung zui, a paakta pilna nei, ngam lampui tam mama om hi. Hite theampo sia Juche upna zung a kip natu ngal lian bel ci ngaisun uh ahikom, tuate theampo khat zawk ciang khat man in, nasep le za neina pan kitawlnga sak hi. Hi hun sung panma kipan North Korea ii supuazii sia thakhatthu taksuk pai hi. Communist ngam khat ahihang Constitution sia communist ngaisutna bulpi a hi Marx le Lenin kal suan zia taw kibang ngawl in at aa, amate le amate vawt tawm dan in at hi.\nBasic Juche upna\nKorea kam taw Juche ci ciang “eima le eima kiupna, kimuanna” (self-dependence မိမိကိုယ္ကိုအားကိုးျခင္း) a cina hi. Koma le koma ka vawt tawm uh hi ci ahi uh hang Marx, Lenin le Mao Si Tone te ii upna policy pan hong piang kal suandan hi. North Koreate ngaisutna pan en tu hi leang, “leitung kuama peuma ii khut nuai kihi ngawl aa, eima le eima eima dan taw kal suan in ih ngam kumpi, ih ngam lutang sia ih ngaisutna theampo taw ih zaatak tu ih pathian hi” ci thu ahi hi.\nTu ni Juche upna taw kisai heak tu kilawm thu pawl khat khwam tua tu hi leang:\nPathian om ngawl hi ci, communist upna bulphu in hong piang upna kal suanna hi.\nJuche founder ahi Kim Il Sung le Kim Jong Il sia Juche upna pawlpi ii lungtang le a tawntung (eternal) lampui lutang hi.\nKim Il Sung ii pu sia Christian Pastor khat hi aa, a nu le pa zong Christian hi.\nMihingte sia thina zawk ciang bangma om nawn ngawl, a kibo hi lel hi. Hell le om bo, Paradise le om bo ci in um hi.\nPathian kungpan hong pai Laithiangtho ci bang om ngawl, Juche upna laibupi sia a thiangtho bel le a zaatak huaai bel laibu manpha bel hi ci in um hi.\nBiakna dangte bang in biakpiak kikhop hun ci khawng nei sase ngawl hi.\nNgamdang aaku ngawl in kal suan tu a ci hang, tu ni ngamdang huna ngawl taw a piang thei ngawl ngam suak hi.\nNorth Korea ngam mi theampo in Juche upna nungzui, member hi siat ci vakak ahihang a um ngawl tam mama om vave hi\nJuche upna nungzui member khat in upna dang biakna dang sung tum khuan nei vet ngawl hi.\nJuche upa sung ni thupi ci in a tepte uh nite\nKumthak : January 1\nKim Il Sung suani: April 15\nKim Jung Il suani: February 16\nNorth Korea ngam kipat ni: September 9\nHeaktu: Len Woods ii at “Handbook of World Religions (A bible-based review of 50 World faiths)” ka doppha hi.\nJuche taw kisai a cing zaw in a sim nuampo a nuai a linkte pan kisim thei hi.\nBy thawngno in Biakna on January 6, 2012 .\n← 2012 US President Kidem Tute Taangthu Atom\tNgaal lampui Pu Khai Kam (The Great Khai Kam 1846-1919) →


url: =Ahoih bek bangzah ciang (Equilibrium)? ~ DK Khup :: ZOMI DAILY\nposted on 7 June 2020 at 11:09 pm Lomkholna: DKKhup, News, Politics\nAhoih bek bangzah ciang (Equilibrium)? Minam Kideidanna (Racism) maw, ahi ding ngeina dan (Common Sense) hi zaw? Leitung ah ahoih bek ding zah (equilibrium) muhdan akibatlohna hangin buaina ahunhun in piang thei zel hi.\nMinam mimal tamzaw khat, kipawlna lianzaw khat in amau mi, minam atuam in panpih, deihsak tuamna gen, semkhia tuam leh minamdeidanpa/nu, minam deidan pawl kici pah in ki ko bawl thei pah hi. Minam neu sungpan khatpeuh, kipawlna khatpeuh in amau minam panpih, deihsak tuam, guptuam in, minamtam zaw te a ut ut in agensia, adeidan zong minam nasem, minam it-pa in kiciamteh veve lai hi. Mikanggam a mikang ten minamdeidanpa/nu cih a ngah uh teh naasa, utlo, kisuang phadiak hi. Tualo gamdang, minamdang ten bel olmawh in kikoih lo lel in mu ingh. Tua hang in minamneute a ding mikanggamte nop akisaknapi khat hi pah in mu ingh.\nTheihna, siamna zui in sang lutna akiciangtanna US sanghoihpen ah Obama in apa mivom ahihna zangin sang lut kha kici hi. Anu mikang hihna zang leh lutkhalo dingdan hi. Minam en in lutna aciangtankhat akipiakna zui in mivomte alut zo kibehlap a, mikang leh Asia mite alut zolo tuam om pah hi kici hi. Mikang pawlkhat in theihna, siamna zui hilo, mikang ahihna uh hangin minam deidan thuak ungh ci-in lungkimlo om hi. Asian sangnaupang pawlkhat anu, ahih kei leh apa Asia mi ahilo a hih uh leh Asian kici nawnlo in minamdang hihna pom in lutna siau ta uh hi.\nTheihna, siamna zui hi leh Asia mi tampi lut kha lua in, US ah aminamzah ( population) tawh kituaklo lua in tamlua uh hi ci in alangpang lam ten mu hi. Aminthang American football, basketball team cih te ah akihel khate kumkhat in sum million tampi sim in sumlut a ngah pawlkhat om hi. Akimawlte en leng mivom atamzaw hi den phial thei hi. Asia mite team khat ah khatta bek guang hamtang hen aci ki za nailo sam hi. Siamna zui bek in ki teel cihna hi ding hi.\nKhutdawhngen khat ahi phial zong mikangkhat ahih leh ki zahtaakna ciang khat om leh kilawm hi. US mivom miminthang numei Billionaire Oprah Winfrey, Europe gam sai sung khat ah handbag tamman khat a et sawm leh tammanlua ci in vanzuaknu in ensak nuamlo ci-in Oprah in genngei hi. Minam deidanna maw, ahih kei leh ahih dingdan ngeina ( Common Sense) hi zaw ding?\nVanzuak, mipi tawh kizopna atamna mun ah mipi dawn ding nungak melhoih maitai khat, melhoihlo maigummel khat sang kicial masa zaw kha ding hi. A nih un ahihna uh apiankan hihna tuak hi leh, kideidanna maw, ahih kei leh ahi ding mah ngeinadan hi zaw? Siamna nei, vaihawm mapandan asiam company hauhna, shareholders te’ hauhna akhangsak CEO pipi te pawl, laitannpilnasang tawh nasemte khasum tampipi, bonus tampipi kumkhat in kipia thei hi.\nKhua-ul luangliangin thataangsan in nasem laitan pilna nei mello pawl naikhat $15 kipiak ding company khantosaklo zaw, nasemcialzah kikhiam ding cihdan thu pawlkhat tawh makaibul, sumbulnei, ukna thunei lamten hamsa sa mahmah lai uh hi. Working class te deidanna maw, ahi kei leh sumbawlpaizia zui in ahi ding ngeinadan zui hi zaw?\nUS leitang ah Mikangte aphualsatma in a om Native Americans te kumpi thunei lam in atuam in ki-uk tuamsakna cihdan hamphat tuamna tuamtuam pia uh hi. Tu dong mah innteek hihna tuam neih nuam deuh hi. Gamhau tuamtuam pawlkhatte dan mah in US zong mikangte vaihawmna nuai ah a hau, akhangto hi cih a nialte bel thutaak siiksanlo te cih pelmawh pah hi.\nMikanggam, mikangtamzawpeek tenna US ah mivom leh mikang kihel President Obama zi hihna tawh Innkangpi sungah a om kha ngei mivom Michelle leuleu in saalte thataang tawh kilam innkaangpi sungah a om pen kisialhpih kik zaw dan in gen ngei hi. Tu hun teh apu apa saal in a om ngei zong ahilo zanmah in mivomgamte pan a peemta mivom tampi tak US ah ki innteeksak tam pah thei hi. Innteek dinmun zong nei zawhna ciang zong om pah thei mah hi.\nAhi zong tuma kumza val laipeek in US gam ah lo lam, leisungpiangnate, meileenglam bawl in a peemta in US a zuan Sente i tu leh ta, asuan leh a khak tampi tak te tu dong mah “ Mangpau siam si cia, China pan manglai sin ngei hi ni teh maw” cihna tuakkha pahpah lai uh ki ci hi. Khang tampi a teng khin Asian mite US ah tu dong mah lengla taang lai uh hi. Kideidanna maw, ahi ding ngeinadan hi zaw?\nAhoih bek bangzah ( Equilibrium) cih ciangtanna mipi husa alianlam, mipi panpihna atamzaw lamlam ah akiheihei zel leitung ahi hi. Pa Do Khan Khup\nPrevious: Myanmar Court in David Lah tungah Bail pianuamlo in nawlkhinsak (Updated news)\nNext: Suanggsuang na omlo hileh khawk’ (poi) si’n teh ~ Pu Khup Lian\nVanglian Pasian eite lamah hongpanglo hizen leh\nKhebawk/ khena cihte pawl


url: =Zogam leitangh ~ Hang Khan Lian :: ZOMI DAILY\nposted on 11 March 2015 at 1:29 pm Lomkholna: Hangkhanlian, News, Zomi\nZomi ulehnau, Tuan aa iPu iPa’ te la pawlkhat suut phot dihni.\n(a) Tuizumh mangkang mei bang hing khang, Zota kualsung zin bang ling ee, pianna kagam, lei hi’ee phal singh ee.\n(b) Pian gam lei le, ka Zogam lei, laal kanawk sansi in zel ee, ngalliam vontawi ka laulo lai ee.\nHihla pen Mangkangte Zogam ong lutciang aa Dopmul (Khup Hen) beh, Pu Mang Za Thang la ci-in kiciamtehhi.\n(a) Tuan aa pupa siam aw ee, kei ei siam aw, hei ah gamgii suang nei phu ta ei maw.\n(b) Hei ah gamgii suang nei phu ta ei maw, vontawi sanggah mual hem vatai taning.\nHihzong mangkangte ong lutkhit, hausa-thuneihna ong kikhel ahihman in, i thuneihna, i gam i lei ei’ aa hinawnlo, ei’ thuneihna om nawnlo ahihlam akilahna la hi aa, Pu Mang Sonbehte’ la ahihi. Gamngai hausate hidinghi. (Azenzen in lamal aa kipan khialhna a omleh atheizaw te’n ong puahsak un)\nHih la tegel i etciang, Pupa’ leitangh, Zogam lei i khahsuah lam akilatna la hi aa, tuahang in, lungzuan huaila, khasiat huaila, taamlawhla, papite’ minsial la zong cihtheih ahihi.\nHih hun aa kipan i Zogam leitangh mi namdangte khut sung ah i khahsuah aa, tuni dong mah kum 100 valkhinta hi.\nMangkangte’n i gam i lei ong laakciang hih leitangh tung ah i thuneihna om nawnlo in, hausa ukpite akilawm ciang thuneihna pia bek uhhi. Amau ii thu lo in bangmah kikhensat thei nawnlohi.\nOng lutcil un i thangpaih luatding, na i sakluatding khualna tawh Tonzang Ukpi Pu Hau Cin Khup tung, leitang thuneihna khempeuh pia uh ahihhang, khangkik ciang tuabang thuneihna a piak om nawnlo ci-in i theihi.\nMangkang kumpi in suahtaakna piakding a vaihawm ciang, i gam i lei aa thuneihna ei khutsung ong tungkik dektak himah hiven, Kawlte tawh laakkhop ding i thukim khaakna pan tuni tuhun aa i dinmun kitung ahihi. Thuneihna kici khempeuh amau aa suah uh aa thukhualna ciinvom cia zong a mukha nawnlo ihihi. (Ginatlohna hilo in hibang lungsim ginalo mit pheikham sung ah a omding i saklohman ahihi)\nMangto pan Kawlto aa i kaai ni pen Belpawl Khawm Ni (Union Day) i ci aa ataktak, ei aa dingin “To Kilaih Ni” hilel hi.\nAtaktak in hoihtak encian hilehang tuni tuhun aa gam khat leh gam khat kido kikapna, minam khat leh khat kidona, adiakdiak Kawlgam sung daih zawhlohna, Kumpi leh minam tawmte kidona, kinawtna pen hih leitangh tung aa thunei ding kituhna hang ahihi.\nA leitangh tung ah teng takei lehang, thuneihna anei penpen in a utbang in zeekthei ahihman in thuneihna a nei peuh leitangh nei cihding ahihi.\nZogam ah Zomite bek teng in Pupaneihsa Zogam leitangh icih hang a tengbek hi-in thuneihna omlo ahihman in Pupa neihsa cihtheih nading omlo, Malaysia aa Zomi tul 30 val i om tawh akibang ahihi. Zogam leitangh i mansuah zawh, i khahsuah zawh sawtta hi.\nKawlgam ah Kawl Kumpi simloh pupa’ leitangh tung aa thunei minam kua mah om nawnlohi. IPu iPa’ neihsa kithatang suh cih nungsang ngap aa ngap kei zongin, lampi zong aa buanding cih himawkZomite simloh khua phawk zawdeuh minamte akisutsut, akibuanbuan uh ahihi.\nTua kituh in kibuan niloh lehang, bang phattuamna omding aa, cikni ciang i huaihamna veng ding hiam? Bangcibang in lungmuang tak in nuntak zong theiding ihihiam?\nTuni in Zogam leitangh omnawnlo hi. A leitangh omlo hilo in Zomite thuneihna hinawnlohi. 2008 Kawlgam Kumpi Thukhun, Khawk 37 na ah, Zomite aa ahihloh lam siangtak in kigelh khin zohi. Zogam leitangh icihcih azat zia ding thukhun kikhung kZ. zat zia ding, zeek zia ding Zomite ong kidong nawnlohi.\nGtn. in, Tulsuk sak, lampi dung aa dol sing kisuanna acre 300 akipiak ding in kua ong kidong masa hiam? Anai penpen Theizang khuate nangawn kidongin ka um keihi. Tua ahihleh Zomi ulehnau aw, Pupa’ Zogam leitangh ah ei thuneihna om nawnlo cih akilatna ahihi. Sial Lum kulh in bang khiatna nei nawn aa, Suangsuang dawn aa Meitei leng mangpa tual aa i khiat bang phattuamna om nawn hiam?\nOng siampa’n ong piakloh hilohi. Gamgii suang ong phuhsaksa ahihi. Minam lianpite kawmkal ahilo, minam lianpite laizang ah ii gamgii suang ding naphut khol khin zen hi. Tua gige kimlai banghang in khahsuah ihihiam? Ong sutte sang i khahsuahna a hang thupi zaw in ka umhi. Theihkhiat huaizaw in ka umhi.\nSial Lum kulh ciangkik ning, Suangsuang dawn aa ong suak masasa tual ah khia ning cihding kawmkal ah, kheltatna leltawh, Chinmi hi-ing, Tedimmi hi-ing, Zo hi-ing, Teizang hi-ing, Sizang hi-ing… cihsawm lailai pen siangbei vet, lal aa lal tavet a ci… i leitangh om nawn kei in i minam bei lailai leh piansak taak hetlo i hihna akilatna ahihi. Tuabang lungtang nei minamte (minam bup) lei maitang pan akiphiatsiang hang lamdang kasa hetkei dinghi. Zomite i manthan leh a lamdanglo ahihi.\nZomite’n kheltatna leh thutangpekna gal hi, i lelh.\nTusawng ka zumtha ong suaksak honkhat omhi. Kitel ciang aa kuangkui ding cih ahihi. Bangtaktak hiam natup, nangim? Sial Lum kulh ciangkik ding maw? Suangsuang dawn aa ong khuadak khia ngam vil ding? Ka Pu gam, ka Pa gam huu ning a cimaw, ka minam kem ning a ci?\nNa Pu gamgi suang phuh, na Pa gamgi suang phuh koi ciang cih beek na theihiam? Awlmawh, kin cih mahmah neilo in lung nuntak lel ding ihihiam? Minam min (Zomi) manthan nalel ding khawng aa minam makai ut khawng, sialpi vai kuan aa kuan lel ding khawng, aktui aktak duh man khawng tawh a kithawi sawm, minam khem sawm, minam zuak sawm khawng i hihkhaakleh i tu khang i ta khang in sawng dinghi.\nZomite’n angsung liatluatna, huaihamna gal hi i lelh taktak.\nTua ahihleh hih leitangh kua aa taktak hi aa, anei kua taktak ahihiam? Zomite tung aa hih leitangh ong piakhia kua taktak ahihiam? Tua i theihkhiat masiah huaihamna khiapding ngaihsut aa aneilo Kawl Kumpi khutsung ah Zomite lungsim daizo ngeilo dinghi.\nLungdam huai thukhat om aa tua in:\nIPu iPate mahmah in hih leitangh tawh kisai pen thagum, thatang, zawhthawh thu tawh neih zawhthu hilo cih, upna nanei uh aa, ong siam khat ii ong piak, ong vaihawmsakna ci-in na sang uh ahihlam atung aa i la te (“Tuan aa pupa siam aw ee, kei ei siam aw…”) tungtawn in kimu theihi. Ahihhang hih ong Siampa’ ong piak leitangh azuun, a keem, avaan, ahuu ding pen ei ihihlam zong, “Pian gam lei le, ka Zogam lei, laal kanawk sansi in zel ee” acihna uhpan kimu theihi.\nOng Siampa’n ong piakkik leh, piakkik nop huai in i om leh, ong siamkik leh, siamkik nop huai in i om leh, ei’ thuneihna ei’ khutsung ah ong tungkik ding aa, ong siamkei leh ong tung nawnlo ding ahihi. Hang Khan Lian (Jalan Tenaga, Singapore)\nPrevious: Gas meikhuk tawh anhuan te theih ding thu\nNext: Pasian a it ahih masakna thu kinial kha thei\nKa phawkkhak velval kanu kam (6)


url: =Kawlgam ah Sumkum (Budget Year) kilaih ding :: ZOMI DAILY\nposted on 31 October 2017 at 7:32 am Lomkholna: Myanmar, News, Thangboi\nKawlgam sumkum (budget year) laih ding in September ni 7 ni in vuanzi pawl (cabinet) in khentat khin a October 17 ni in kawlgam innpi (Pyihtaungsu Hluttaw) ah kawl kumpi Htin Kyaw in puakta hi. Hih sumkum laihding tawh kisai in Planning department pan Director General U Maung Maung Tin in “Tulaitak a ihzat sumkum pen lem hetlo hi.\nApril kha ni 1 ni a kipan in akipat zawh asawt lo a tuibuah pawi zum khakpi in hong nawk pah ban ah tuk guahtui kiathunpi tawh kituakto mawk in na lianpi sepding hamsa mahmah hi. October ni 1 ni pan a kipan hi leh pen guah lah atheu lam hita in nasepna lem mahmah ding hi.\nKha 8 sung bang nawngkaina omlo in akizom in na kisem thei pah ding hi” ci hi. Ahi zong in MP pawlkhat in bel “Laih veve mi’ a tawh kibang ding in January ni 1 ni pan December 31 ni hivet leh” ci uh hi.\nKawlgam sumkum ngeina pen a kawlkum uh tawh kibang hi a April ni 1 ni pan March 31 ni kikal ahi hi. Tu a athak alaihsawm uh pen October ni 1 ni pan September 30 ni kikal ding ahi hi.\n2015 kum a Pyihtaungsu Uhpadi nambat 42 ah budget suaih hun ding siangtak in kigensa hi a tutung sumkum thak tawh hong ki tukalh ahih man in tua thukhun laih phot kulding hih tuak hi. Bangbang ahi zong kumpi zong NLD te mah ahih man in laihzo lel ding un uphuai hi. Myanmar Ahlinn, Published date Oct 18, 2017 Pu Thangboi/ZIUSA\nPrevious: ZYA Myanmar makaite Australia ah\nNext: A 3 veina Numei Seminar (Yangon) Taangkona le sapna


url: =Tongsan Pen Award 2011 Winner pulakna :: ZOMI DAILY\nposted on 22 February 2012 at 4:41 pm\nLeitungbup Zomite sungah Zolai tawh Nipi kalsim Thukizakna khat ahi ” Tongsan Weekly Newsletter ” pen Pasian huhna le mipite’ thapiakna tawh kum 7 sung hong cing ta hi. Hih Tongsan laihawmna pan adiakdiak in Kawlgam sung a om laisim nu le pa, sanggam U le naute in theihloh kalin khuamuhna le khantohna tampi kineihlawh cih mit muh ahi hi.\nTongsan laihawm ( Newsletters) bek hi loin, adiakdiak in gamdang lam a om Zomite manlang tak a thukizaktuahna nei-in, kimeltheihna leh Zolai itna akhan semsem na ding lunggulhna tawh abeisa 2009 kum akipan ” Tongsan Mailing group ” tongsan@googlegroups.com kipankhia a, tu in kum 3 sung a lut ding hi ta hi. Hih hun sungah nisim, hunsim in Zomite in thukizakna phualpi khatin kizangh thei ahih manin, mun tuamtuam a om Zomite in phatuamna tampi mah kineihlawh cih kithei hi.\nTongsan mailing group tungtawn in Group member te in nisim naisim in thuthak, Thului ( article) le thuleng tuamtuam asim theih denna ding deihsakna tawh laitam khahkhia pen / laigelh siampente abeisa 2010 akipan ” Tongsan Pen Award ” pahtawina laipi leh US$ 50 piak dingin kikhensat hi. 2010 kumin laigelh siam mi 20 kiteelkhia (Nominee) a, Tongsan Website tungah Online Poll kibawlin Voting System tawh mipi kiteelsak hi. Nominee mi 20 sung panin Dr. Hau Za Cin , Singapore in Voters – 165 sung pan Votes (43) tawh ” Tongsan Pen Award 2010 ” lungkimhuai tak hong ngah ahih manin, kum (63) cinna Zomi Nam Ni, Tongsan Award Committe tangin Pa Vung Suan Mang ( International Tongsan Consultant, Singapore) in piakkhia hi.\nTua mah bangin ” Tongsan Pen Award 2011″ ading mi 15 kiteelkhia leuleu in, Tongsan Website tung mahah mipi kiteelsak a,” ZOMI DAILY TEAM ” Malaysia te in (post 90 kim)50.4% tawh hong ngah ahih manin, Tongsan Award Committee thukhensatna om bangin ” Tongsan Pen Award 2011 ” pahtawina laipi le siamman US$ 50 mah kikipsak in, Tongsan Award Committee tangin Tg. Kam Sang le Tg. Kham, ( Malaysia Tongsan Agent) te in Zomi Nam Ni- hunpi sungah piakhia uh hi. Tutung Tongsan Pen Award 2011 lungkim huai tak a hong ngah ZOMI DAILY TEAM te Tongsan Media Group pan lungdampihna i puak hi.\n(3) Award Certificate a hoih pen le etlawmthei penpen dinga hong bawlsak ahi Tg. Mungpi (Paukxi,) Malaysia tung zongah Tongsan Media Group min tawh lungdamna i nei hi. Topan a maute’ tungah azah tampi thupha na piaksak hen.!\nPrevious: Phuitong, Neisok Pakta ~ Zotangmang\nNext: Interview with Pu Zokhai (ZAM Founder)


url: =Gatam ~ Hau Za Cin :: ZOMI DAILY\nposted on 14 February 2016 at 7:25 am Lomkholna: Article, Hauzacin\nSangkhak ni Saturday ni hi a, ka pi in lo hong kuanpih in, lo sung ka vak kawikawi uh hi. Buh leh vaimim te kila khinta ahih manin lo sung hawm mahmah a, buh kung bekbek kimu hi. I vakvak ciang i khuk leh ngaltaak teng hong sun seuhseuh a, pheituam sau kiteng lo ahih manin i khuk nuaisiah buh bul kiatna kang phenphan hi. Mai gui leh maipuang gui, tangmai gui leh beli kung cih khawng omlai a, sawlpaang neu cikcik zong om hi. Manta leh Samphok, Zasan leh Bal cihte zong om kawikawi hi. Pat kung leh anthul kung cihte zong paina peuh ah kimu kawikawi a, nisa in, khua ul a, lei keu in khuasang mahmah hi. Khai gah lo dinga pai ka hi kei uh a, mai leh maipuang pua ding zong ka hi kei uh hi. Anthulsan lo ding leh patla ding zong ka hi kei uh a, bang hun pan i neih hiam cih a kitheilo, a kine tawntung ga hawng kheh ding, gatang khawng dinga pai ka hi uh hi.\nLobuk pan pai pheiphei in khaigah tuamtuam te lo pheiphei in lonawl ka tun uh ciang lonawl manglak ah zam dinga ga kicingte na gah lileih a, na kang phihphiah hi. A teh kau khin, kia khin ahih manin a gui leh a gap bek kimu ta a, lopa in a liah teng simloh leilak ah kiphah in a haam mahmahte nisa hangin na puakkham a, a tang leilak ah na kia hi. Guahzu kha leh tua a tang te leinel ah po dinga, a gahlaite zong muat in sia khin ding hi. Tua ahih manin pawldelh guah a zukma in ga khempeuh lawh a, inn lam ah puak khit ding ahi hi.\nA kimu masasa lo in, singteh kawm, singluang nuai ah gahte zong kikhawm a, ka lawh masaksak uh singbul munzangna khat ah ka sungkhawm uh hi. Ka pi in seng hong pua a, kei ading thungkuah leh bawmlangneu hong pua hi. Ka lawh khit uh ciang ka nih un singluang tungah khawngkham in a tang thungpi sungah ka guang pahpah uh hi. Ka khawng khit uh ciangin thungpi ah kitalo ahih manin khau-ip sungah guang in ka hencip uh a, kei puak dingin ka bawmlangneu ah ka guang uh hi.\nGa lawh khit ni ahih manin lo ah kikuan kikkik nawnlo dinga, masi kumthak dong kilawita ding ahih manin khaigah leh mai, maipuang, tangmai a omlai peuhpeuh puak theih bangbang puak dingin lobuk lam ah ka nawn uh hi. Ka nu zong a bal tawh khempeuh mal in balke leh balbi khentuam in buk ah na sungkhawm a, ko zong ka van khop uh ka ngah uh ciangin sun ann ka ne uh hi. Sun ann nek khit ciangin inn lam ciah dingin ka van uh ka kithawi uh a, kei a neupen a zong a zang theithei in kibawlthei tuanlo hi. Ahang pen lo kilawi tadih ding ahih manin lo ah koih leng sakuh, ngal, zusa, etc in na ne dinga, guahzu in tui kawt kha leh muat lai ding hi. Tua manin puak zawh zahzah, puak theih khempeuh puak hun hita hi. Tua ni van ki am mahmah hi.\nLampi ah paipai in inn ka tun kuan uh ciang khuanawl ah tui luang sialsial gei ah ka van uh nga in ka khawl uh a, ka nung vuah mite zong hong ciah datdat uh hi. Ka vante uh lamphung ah nga dimdiam in ka khe uh sil, ka mai uh phiat, huih khi laang hiauhiau nuai ah tawldam in a gal lam khuadak leng meikaii ciciai in lengthe te khuang kelkel a, lungzuanga nunlui ngaite adingin khitui luan theihna ding hi. Tawlpi khat tawlnga in lawmte tawh “No lo lam bang ci… bang teng omlai…” cih khawng holim kawmkawm in pai kik dingin ka kithawi uh a, cih simsimte in i van hong suan uh bel lung lah dam, nuam lah nuam, van nangawn a zang tuam bang. Ama’n zong tua dan mah in ngaihsun aive!!\nTunbaih ding lah ut, tung baih leng lah sawt paikhawm manlo ding thei, leitung a nop mahmah hun ahi hi.\nInn tun ciang innka tau ah naupangte in hong dawn in tangmai puakte kipia in amau zong i bawmlangneu khau ah luai in hong zui datdat uh a, leitung a nop himawk hi. Niangphan leh thangkhuai meh in khua-ul keu khit ciang tuivot kikeuh tawh kisil sitset in, huih nung hiauhiau nuai ah nitum ding sakhi paangsan pan i khuadak leh cih simsimte a tawhlet uh pan hong khuadak tawh kimu kha lai… awi, ka nu!\nA zingciang ka pi in gatangte nisa ah pho in a keu dong nisim in pho den hi. A keu khit sitset ciang a sialo dingin bemta sungah koih a, deih hunhun a buh dingin siit hi. Gatang pen a kibuh ding ciang a lai pan kitumtan a, tum nih kisuah in tuisung ah kidiah hi. A diahna dingin belpi kizanga, thambel zong kizang thei hi. Ni 7 sung bang a kidiah, a siin honglo in kibilh khit ciang hong malh a, tua ciangin a hawng kikheh a, a tui kilaih hi. Thumvei bang a diahna tui pen kilaih a, a tunglam in hing henhan a, bawng zun tawh kibang phial hi. A tuicil teng a kipaih khit, a tui a dau mahmah ciangin muat pianta ahih manin hong min pian (fermented) ta hi. Tua ciangin a diahna tui kilaih nawnlo a, thuk hiuhiau in, kigui thei nawnlo hi. Tua ma in bel hingnam lua ahih manin leh khauhlua ahih manin kigui thei hi.\nGa pen a thuk hiuhiau khit ciang a kibut khin hi a, zu bang hileh a kidawn thei, a kine thei ding hita hi. Tua pen belpi sungah kikoih in vaimim huan ciang vaimim sungah khah dingin keupi tawh kisuak hi. Kawlkai tawh huan dingin zong kizang thei hi. A tui pen ki it peuhmah a, tuaci dawn leng zong lim ahih manin pite muhloh kala suaksim dingin hoih bilbel hi! A tui a kilaih sim in a cilna (concentration) kia ahih manin dau deuhdeuh a, a tawpna ciang dau suak hi. A gatang tua banga diah khit, buh khit, bawlkhitsa pen GATAM kici a, pi leh pute in koi pan alak uh hiam i theihloh hang annpi khat in a neih uh na hi bilbel a, i mangngilhpah ding pawl ahih hang mangngilhloh dingina ahoih khat hi.\nGatam pen a lim mahmah khollo napi pi leh pute in na lim zat mahmah uh a, banghang hidiam cih i thei kei hi. Nek ding dang a theihloh man uh, nek ding limzaw a neih loh man uh, a theihloh man uh ahi diam. Ahih kei leh mei tawh huan kullo a nek theih namkhat ahih manin ann in a zat masak pawl uh ahi kha diam. Gamsung singgah, singzung, singteh peuh tawh a nuntak lai uh pan kalkhat a suanna uh ann nam ahi kha diam. A hoihna thei a a zat uh hiding maw, a theih tawm uh khat hizaw ding. Mite kiang pan a theih uh hiding hiam, ahih kei leh China gam ah i ten lai pan a theih uh, i puak suksuk khaici ahi diam. Dotna tampi dawn ding omlai. Kua mah in kin khollo ihih hang.\nZomite Gataam Video:\nGatam sanga limzaw ann i neih zawh damdam in kinusia a, kizang nawnlo deuhdeuh hi. Buhsih leh aksa i meltheih pan kipan i khuamuhna hong zai deuhdeuh a, minam khangtote in zong buhsih leh aksa mah na lim bawl uh cih i muh ciang Gatam i paisansanta hi. Ahi zongin lametna khat hong om kik a, a nuaia “Zomi te Gataam” cih youtube sungah a hoihna limtak in kigen hi.\nNa lunglut lam ahih a, na theihnop lam ahih leh na en lecin. A paisansan khin ihih hang suangmanpha banga a manphatna a theite adingin mawk nusiat ngam huailo hi. A nuai ah youtube na en masa phot limlim lecin, (amau kua cih ka theihloh hang i pupa Gatam in manphatna nei hi cih hong musak kik ahih manin pakta mahmah hi. Tua bek hilo, ka pi tawh ka Gatam puaklai khawng zong hong phawksak kik, lungzuangsak).\nPrevious: A thubek a tawntawn lamlam loding ~ Evan. Suangh Dal\nNext: US gamsung khualzinna pawlkhat – 43


url: =Revolutionary Evolution of an Untold Legacy: Nau Paai Laitak Sep ding leh Seploh dingte\nNau Paai Laitak Sep ding leh Seploh dingte\nSep ding thute:\nCidamna kisitna nei zeel in: Sunglam pualam leh naupang cidamna bang ciang hiam cih a hun zui in ki sit zeel in.\nFolic Acid kicing tak in ne den in: Nisim in Folic Acid akici naupaite’ zatui 0.4 mg sang a tawm zawlo nek det sawm in.\nNaupai tung anek ding zatuite ne hamtangh in: A sawtlo in mi hong piang ding nauneu a ding in vitamin kicing tak in a nek kei leh thazawm in, suak hak, a nu gim, nau nak zolo cih om thei ahih man in vitamin kicing takin ne den in.\nProtein a tam thei thei ne in: Naupaai nupi khat in nisim in nek loh phamawh ptotein pen 75 grams pan 100 grams kikal ahi hi. Naupang’ khuak a hoih na ding in protein kicing tak in nek kul hi.\nExercise a tam thei thei bawl in: Exercise bawlna hang in natna tuamtuam bei in, nausuah zong baih zaw deuh thei ahih man in cidamna ding in exercise bawl ding thupi hi.\nThu hoih ngaihsun in, la hoih ngai in: A nu lungnuam leh, gilsung a om nau zong a nun nuam ahih man in thu hoihlo leh la khauhpai zuazua sang in, aw dam leh guitar ging sel sel khong nau i khuak a ding leh lungsim cidamna ding in hoih hi.\nNaupai kawm sa in Khualzin kidawm in: Khualzinna leh gamvakna ding a om leh kidawm mahmah in.\nNatna pian dang na neih leh Siavuante tung ah gen in: Na innkuan, nap u, na pi, na nu leh pa, na khang gui zui in natna kizui na neih leh na siavuante tung ah gen in. Gtn. diabetes, herpes ( STDs), lungtang natna, sikhang, zunkhum cih dan a tuamtuam.\nKidop ding thute:\nZa tep kei inla, zatep te gei ah zong om kei in: Za tep ahih kei leh, zakhu tawh nupi naupai khat aki nai in a om khak leh tua nau hong suak ciang in tolh, a hun cing ma in suak, pong cinglo, mi banglo cihte piang thei hi.\nKham theih guih theite zang kei in: Zu leh Beer in nau hong suah ciang in mi banglo, pong cinglo, ahih kei leh pong tamlua cih bang ahi zong in, a ci a sa, a maitang tung mahmah ah naungek ngei bang lo deuh in pianzia tuam leh zun painate a ngei banglo thei hi.\nZatui zaha upmawh nek ken: Nau neih lam a thei Siavuan khat in nein hong cih zatui leh zahate bek nek sawm in. Pong cinglo, ngaihsutna kicing lo, khuamuhna sianglo, lungtang kisai dan manlo cih te a kipan maitang ah mutheih tumdang om thei hi.\nSa ngawi/ Hotdog ne kei in: Hot dog/ sangawi pen naupang te in a nek luat ding hoihlo hi. Akimuh khiatna ah nipi kalkhat in khat vei sang a tamzaw a ne naupangte a ding in cancer om baih zaw cih kimu khia ahih man in nupi gaite in zong ne keileh hoih zaw hi.\nNiangtui leh coffee nek loh sawm zaw in: Niangtui leh coffee kham tek a nek loh ding pen, gil sung a om naupang a ding in hoih zaw hi. Nekloh phamawh hun a om leh zong kham piikpeek dong nek sawm kei in.\nNgasa nekloh sawm zaw in: Naupai lai tak in ngasa nekloh hoih zaw hi. Tam nekna in nauapang’ khuak a hoih ding zah in hoih sak lo thei hi. Sa minlo phalo, sa am (barbecue) te te nekloh sawm zaw in.\nLamgei a ann leh meh kizuakte ne kei in: Lam gei a kizuak nek theih, nek mawh te neleng gilvah pak ziau na pi in, vitamin a ding ngaihsutna tawh kizuak hi masalo ahih man in natna tuamtuam hong lut baih hi.\nX-Rays kizaih kei zaw in: Ahih theih lai teng X-Rays ki zaih loh ding sawm hi. Ahi nau suah khit ngak theih ding natna ahhi leh ngak ding hoih zaw tham hi.\nMicrowaves zang kei inla, a gei ah zong nek kha kei in: Thakhat thu in an satlum suahna van microwaves zang kei in la, a gei ah zong nek lua kei in. Gilsung a om nau neu i khantohna ding nawngkai thei hi.\nLung noploh luatna, lunggimna ding thu pel in: Lungkhamna, hehna leh buai luatna a om loh na ding in kidawm in. Gilsung a om naupang a ding in hoih lo hi.\nHuih siang tholo leh a namtui luate pel in: Innza, namgimtui, huih namtui (perfume) leh a namsia luate pel hi.\nNa ci a sat loh na ding I kidalkhol in: Na pumpi 102 degree sang in a sat zawk leh naupang a ding in lauhuai ahih man in cidamna hoih tak in kikem siam in. Tuisa tawh zong kisil loh ding hanciam zaw in. Khut leh khe tang sak in cidamna ding (exercise) bawl zeel in.\nA tung a laite “What to Expect When You're Expecting” cih laibu sung pan a article ki kaikhawmte sung pan aki lakhia sawn hi.\nPosted by Taang Sianpu at 7:22 PM\nTu laitak kei leh ka zi theih ding thu hoih nono hong lui khia cia!!\nTg Sianpu in "ka zi" nong cih leuleu ciang lamdang sa ing!!!


url: =Abu Sayyaf migilo kipawlna te makaikhat Malaysia ah kikaplum :: ZOMI DAILY\nposted on 1 March 2018 at 6:23 pm Lomkholna: Malaysia, News, Sawltak, World\nMalaysia, Sabah State sungah “Abu Sayyaf” kici thautawi migilo te makaikhat kikaplum cih theStar pan kiza hi. Tua akikaplumpa pen Abu Sayyaf Sub-comander kici a, Philippines kumpi inzong matkhiatding in alunggulh mahmah uh “Wanted List” sungah akoihkhat ahihi.\nRegional Intelligence Sources te genna ah tua Abu Sayyaf te makai akikaplumpa pen amin Nurhassan Jamiri ci uh a, Rifle thau ahoih mahmahkhat atawilaitak in aki kaplum cihi.\nHihpa pen matding in akizon, aki sulzuihzawh kum 7 bang phakhinta ciliang hi. Hih migilo makaipa tawh kigawm in mi 3 aki kaplum hi a, Tawau Plantation ah Malaysia kumpi galkap te’n Tuesday ni in akaplup uh ahihi. Akaplum laitak un tua migilo te kuatawh kipawl cih kitheipahlo a, ahi zongin akikan ciangin tua aki kaplum mi 3 te lakah khatpa pen Abu Sayyaf migilo te makaikhat nahimawk hi.\nAbu Sayyaf migilo makaipa pen Southern Philippines aom Basilan Island ah aomkhat kici hi. Hihpa pen abeisa 2011 kum inzong Manila khuasungah Bus apuakkhamsak dingin aki ummawh khat ahihi. Tua Manila khuasung Bus apuakkhap hunlai in mi 5 takin sihlawh uh a, adangzong mi 14 bang liamgawp hi.\nMalaysia kumpi thukante ummawhna ah hihpa pen abeisa Philippines gamsung ah Marawi City buaina apian hunlai inzong akihelding in ummawh uh a, tua Marawi City panin agualleh uhciangin Malaysia, Sabah lamah akibuding in alutsim hiding ci uhhi.\nHihvai tawh kisai in Tawau khuasung ah zanni in Press Conference kibawl a, Eastern Sabah Security Command (Esscom) commander Datuk Hazani Ghazali in athu akician in genkhiatna neikhia hi. Thautawi aki kaplum pen mi 3 hi a, tuate pen cross-border terrorist network tetawh akizom hiding in ki ummawh ahih manin Tuesday ni in Tawau Plantation ah aki kaplum ahihi ci’n genkhia hi.\nMore: Malaysia gamsung ah IS migilo te apanpih mi 10 kiman\nHih aki kaplum mi 3 tepen nungdiak in Bukit Aman anti-terrorism unit te matkhiat mi 10 tetawhzong akizom hidingin ki ummawh a, Sabah State sungah buaina abawlding in akipan hiding uhhi ci’n thunei te’n genkhia uhhi. Sawltak #zomidaily\nPrevious: Makai hoih ~ Dr. Dam Suan Mung\nNext: Khuaimeivak nih ~ Lian Tuang